open-index/open-wikipedia-markdown huggingface dataset:
উমা দেবী

**উমা দেবী** (১৯০৪ - ১৯৩১) একজন বাঙালি কবি। তার পিতার নাম পণ্ডিত মোহিতচন্দ্র সেন। তিনি দার্শনিক ছিলেন। মাতা লেখিকা ও কবি সুশীলা দেবী। উমা দেবীর স্বামীর নাম শিশিরকুমার গুপ্ত। 

উমা দেবী রচিত কাব্যগ্রন্থ হল *ঘুমের আগে* এবং *বাতায়ন*। রবীন্দ্রনাথ বাতায়ন-এর কবিতা সম্পর্কে লিখেছেন - "এর প্রত্যেকটিতে বিশিষ্টতা আছে"।
উমা দেবী রচিত অন্যান্য বইয়ের মধ্যে উল্লেখযোগ্য *মাধুরী*, *বাঙালি জীবন*, *নীতিগল্পিকা*, *কাজলী* প্রভৃতি। 

## তথ্যসূত্র


বিষয়শ্রেণী:বাঙালি কবি
বিষয়শ্রেণী:১৯০৪-এ জন্ম
বিষয়শ্রেণী:১৯৩১-এ মৃত্যু
সুশীলাসুন্দরী

**সুশীলাসুন্দরী** (১৮৭৯-১৯২৪) একজন ভারতীয় জিমন্যাস্ট, ট্রাপিজ খেলোয়াড় এবং সার্কাসের দলে খেলা দেখানো প্রথম ভারতীয় মহিলা। তিনি প্রিয়নাথ বসুর গ্রেট বেঙ্গল সার্কাসে বাঘের খেলা দেখাতেন।  ইংলিশম্যান পত্রিকাতে তার খেলার প্রশংসা ছাপানো হয়েছিল।

## প্রথম জীবন
সুশীলাসুন্দরী ১৮৭৯ সালে এক বাঙালি হিন্দু পরিবারে জন্মগ্রহণ করেন। তার পরিবার পরিজন সম্পর্কে খুব একটা বেশি তথ্য পাওয়া যায়না। তবে কুমুদিনী নামে তার এক বোন ছিলেন। তিনিও সুশীলাসুন্দরীর মত সার্কাসে খেলা দেখাতেন।

## কর্মজীবন
সুশীলাসুন্দরী ছিলেন প্রিয়নাথ বসুর ‘গ্রেট বেঙ্গল সার্কাস’ এর একজন উল্লেখযোগ্য খেলোয়াড়। তিনি একাধারে একজন জিমন্যাস্ট ও ট্রাপিজ খেলোয়াড়ও ছিলেন। সাধারণতঃ সার্কাসে প্রদর্শনীর শুরুতেই তিনি এবং তার বোন কুমুদিনী ঘোড়ায় চড়ে মঞ্চে উপস্থিত হতেন। পশ্চিম ভারতে সফর কালে ১৮৯৬ সালের নভেম্বর মাস নাগাদ রেওয়া নামক একটি দেশীয় রাজ্যের রাজদরবারে ‘গ্রেট বেঙ্গল সার্কাস’ তাদের কলাকৌশল প্রদর্শন করে। সার্কাসের প্রদর্শনীতে রেওয়ার রাজা এতটাই মুগ্ধ হয়েছিলেন যে তিনি দলটিকে একজোড়া বাঘ উপহার দেন। বেঙ্গল সার্কাস দলটির মধ্যে এই বাঘজোড়াটিকে নিয়ে একটা সংস্কার প্রচলিত ছিল। তারা মনে করতেন এই বাঘদু’টি তাদের দলের পক্ষে সৌভাগ্য বয়ে এনেছে। তাই তারা এই বাঘ দু’টিকে হিন্দু দেব-দেবী লক্ষ্মী ও নারায়ণের নামে নামকরণ করেন। সুশীলাসুন্দরী পরবর্তীকালে বাঘ পোষ মানানের কৌশলও শিখেছিলেন। ১৯০১ সাল নাগাদ সুশীলাসুন্দরী বাঘ দু’টিকে নিয়ে সার্কাসে খেলা দেখাতে শুরু করেন। তিনি অবলীলায় বাঘের খাঁচায় ঢুকে তাদের নিজের কথামত দাঁড় করাতেন, বসাতেন, গর্জন করাতেন। এমনকি তিনি তাদের সাথে বাহুযুদ্ধও করতেন, তাদের বিস্তৃত চোয়াল জনসমক্ষে দেখাতেন। এরপর এসব খেলা দেখানোর পর তিনি তাদের উপর হেলান দিয়ে দাঁড়াতেন ছবি তোলার উদ্দেশ্যে। যখন এই প্রশিক্ষণপ্রাপ্ত বাঘ দু’টির মধ্যে একটির মৃত্যু ঘটে তখন সুশীলাসুন্দরী ফরচুন নামক অন্য একটি অপ্রশিক্ষণপ্রাপ্ত বাঘকে নিয়ে খেলা দেখানোর চেষ্টা করেছিলেন। কিন্তু দুর্ভাগ্যক্রমেখেলা দেখানোর সময় বাঘটি সুশীলাসুন্দরীকে মারাত্মকভাবে জখম করে। যার ফলে তিনি বাকি জীবনটা পঙ্গু হয়ে কাটাতে বাধ্য হন।  অবশেষে তার শারীরিক অবস্থার অবনতি ঘটতে থাকলে মাত্র ৪৫ বছর বয়সে শেষ নিঃশ্বাস ত্যাগ করেন।

## তথ্যসূত্র


বিষয়শ্রেণী:বাঙালি ক্রীড়াবিদ
বিষয়শ্রেণী:১৮৭৯-এ জন্ম
বিষয়শ্রেণী:১৯২৪-এ মৃত্যু
বিষয়শ্রেণী:২০১৫ আন্তর্জাতিক নারী দিবস অনলাইন এডিটাথনে তৈরীকৃত ও মানোন্নয়নকৃত নিবন্ধ
বিষয়শ্রেণী:বেথুন কলেজের প্রাক্তন শিক্ষার্থী
বিষয়শ্রেণী:বাঙালি হিন্দু
বিষয়শ্রেণী:কলকাতার শিল্পী
বিষয়শ্রেণী:২০শ শতাব্দীর ভারতীয় নারী শিল্পী
বিষয়শ্রেণী:পশ্চিমবঙ্গের নারী শিল্পী
সুষমা মুখোপাধ্যায়

**সুষমা মুখোপাধ্যায়** (১৯১০ - জানুয়ারি ৮, ১৯৮৪) একজন ভারতীয় ব্রিটিশ বিরোধী স্বাধীনতা সংগ্রামী। তিনি অসহযোগ আন্দোলনে যোগদান করেন এবং কয়েকবার কারারুদ্ধ হয়েছিলেন।

তিনি বেঙ্গল ফ্লাইং ক্লাবের প্রথম মহিলা সদস্য হিসেবে বিমান চালনা রপ্ত করেছিলেন।

## তথ্যসূত্র

বিষয়শ্রেণী:১৯১০-এ জন্ম
বিষয়শ্রেণী:১৯৮৪-এ মৃত্যু
বিষয়শ্রেণী:বাঙালি বিমানচালক
বিষয়শ্রেণী:ভারতবর্ষে ব্রিটিশবিরোধী আন্দোলন
স্বদেশভূষণ ঘোষ

**স্বদেশভূষণ ঘোষ** (জন্ম : ? - মৃত্যু ১৭ ফেব্রুয়ারি ১৯৩৬) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন ব্যক্তিত্ব ও অগ্নিযুগের শহীদ বিপ্লবী। তিনি ভরাকর ঢাকার নিবাসী ছিলেন। তার পিতার নাম গিরীশচন্দ্র। স্বদেশভূষণ যুগান্তর বিপ্লবী দলের সভ্য ছিলেন। তিনি আইন অমান্য আন্দোলনের সময়ে ৩ বছর বিনা বিচারে বন্দী ছিলেন। এরপরে মুন্সীগঞ্জ বোমা মামলায় আবার গ্রেপ্তার হন এবং জেলের মধ্যেই মারা যান।

## তথ্যসূত্র

বিষয়শ্রেণী:১৯৩৬-এ মৃত্যু
বিষয়শ্রেণী:পূর্ব বাংলা থেকে ভারতীয় স্বাধীনতা কর্মী
বিষয়শ্রেণী:ভারতবর্ষের স্বাধীনতা আন্দোলনের শহীদ
বিষয়শ্রেণী:ঢাকার বিপ্লবী
বিষয়শ্রেণী:ঢাকার ব্যক্তি
বিষয়শ্রেণী:বাঙালি বিপ্লবী
বিষয়শ্রেণী:ব্রিটিশ শাসনামলে বাংলার বিপ্লবী
স্বদেশরঞ্জন রায়

থাম্ব|স্বদেশরঞ্জন রায়
**স্বদেশরঞ্জন রায়** (জন্ম : আনুমানিক ১৯১০ - মৃত্যু ৬ মে ১৯৩০) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন ব্যক্তিত্ব ও অগ্নিযুগের শহীদ বিপ্লবী। ইনি ঢাকার নিবাসী ছিলেন। কলেজের ছাত্র থাকাকালীন স্বদেশরঞ্জন ১৮ই এপ্রিল ১৯৩০ খ্রিষ্টাব্দে চট্টগ্রাম অস্ত্রাগার দখলে সুযোগ না পেয়ে ব্যর্থ মনোরথ হয়েছিলেন। এরপর ২২ এপ্রিল ১৯৩০ খ্রিষ্টাব্দে জালালাবাদ পাহাড়ের যুদ্ধে অংশগ্রহণ করেছিলেন। এর কিছুদিন পরে ইউরোপীয়ান ক্লাব আক্রমণ পরিকল্পনায় যোগ দিয়েছিলেন। কালারপোলে পুলিশ ও সামরিক প্রহরীদের সাথে মুখোমুখি যুদ্ধে শহীদ হয়েছিলেন।

## তথ্যসূত্র

 

বিষয়শ্রেণী:১৯১০-এ জন্ম
বিষয়শ্রেণী:১৯৩০-এ মৃত্যু
বিষয়শ্রেণী:পূর্ব বাংলা থেকে ভারতীয় স্বাধীনতা কর্মী
বিষয়শ্রেণী:ভারতবর্ষের স্বাধীনতা আন্দোলনের শহীদ
বিষয়শ্রেণী:ঢাকার বিপ্লবী
বিষয়শ্রেণী:ঢাকার ব্যক্তি
বিষয়শ্রেণী:বাঙালি বিপ্লবী
বিষয়শ্রেণী:ব্রিটিশ শাসনামলে বাংলার বিপ্লবী
কৃষ্ণকমল ভট্টাচার্য

**কৃষ্ণকমল ভট্টাচার্য** (সেপ্টেম্বর ১৮৪০ - ১৩ আগস্ট ১৯৩২) একজন বাঙালি পণ্ডিত, সাহিত্যিক এবং শিক্ষাবিদ । তিনি মালদহের অধিবাসী ছিলেন । ১৮৪০ সালের সেপ্টেম্বর মাসে কলকাতায় জন্মগ্রহণ করেন । পিতার নাম রামজয় তর্কালঙ্কার । 

## শিক্ষা
১৮৪৮ খ্রিষ্টাব্দে সংস্কৃত কলেজে ভর্তি হন । সে সময়ে সংস্কৃত কলেজের সহকারী অধ্যাপক ছিলেন ঈশ্বরচন্দ্র বিদ্যাসাগর । ১৮৫৪ খ্রিষ্টাব্দে জুনিয়র বৃত্তি পরীক্ষা এবং ১৮৫৫ খ্রিষ্টাব্দে সিনিয়র বৃত্তি পরীক্ষা দিয়ে বৃত্তিলাভ করেন । ১৮৫৭ খ্রিষ্টাব্দে এন্ট্রান্স পরীক্ষা শুরু হলে এই পরীক্ষায় উত্তীর্ণ হয়ে প্রেসিডেন্সি কলেজে এক বছর পড়েন । ১৮৬০ খ্রিষ্টাব্দে তিনি বিএ পাস করেন । 

## কর্মজীবন
বিএ পাস করার পর তিনি প্রথমে বিদ্যালয়ে শিক্ষকতা করেন। এরপর বিদ্যালয়সমূহের উপ-পরিদর্শক এবং ১৮৬২ খ্রিষ্টাব্দে প্রেসিডেন্সি কলেজে অধ্যাপক হিসাবে যোগদান করেন । এখানে এগারো বছর অধ্যাপনা করবার পর বিএল পাস করেন এবং ১৮৭৩ খ্রিষ্টাব্দে ওকালতি করবার জন্য কলেজ ত্যাগ করেন । ১৮৮৫ খ্রিষ্টাব্দে কলকাতা বিশ্ববিদ্যালয় দ্বারা 'ঠাকুর আইন অধ্যাপক' নিযুক্ত হন । ১৮৯১ খ্রিষ্টাব্দ থেকে ১৯০৩ খ্রিষ্টাব্দ পর্যন্ত রিপন কলেজে (বর্তমান সুরেন্দ্রনাথ কলেজ) অধ্যক্ষতা করেন । 

## সাহিত্যকীর্তি
কৃষ্ণকমল ভট্টাচার্যের রচিত গ্রন্থ *দুরাকাঙ্ক্ষের বৃথা-ভ্রমণ* এবং *বিচিত্রবীর্য* তার অপরিণত বয়সের রচনা হলেও তার প্রতিভার স্বাক্ষর বহন করে । তার *পৌল ও ভর্জিনী* মূল ফরাসি থেকে অনুবাদ । তিনি সাপ্তাহিক পত্রিকা হিতবাদীর প্রথম সম্পাদক ছিলেন । ভারতী, অবোধবন্ধু এবং পূর্ণিমা পত্রিকায় তার প্রবন্ধ প্রকাশিত হয়েছিল । 
তিনি *হিন্দুশাস্ত্র চতুর্থ ভাগ* সঙ্কলন করেছিলেন এবং *বাচস্পত্যাভিধান* সঙ্কলনে তারানাথ তর্কবাচস্পতিকে সাহায্য করেন । তারানাথ তর্কবাচস্পতি তাকে *বিদ্যাম্বুধি* উপাধি দিয়েছিলেন । 

তার দুরাকাঙ্ক্ষের বৃথা-ভ্রমণ সম্পর্কে সাহিত্যিক অক্ষয়চন্দ্র সরকার বলেছেন :

...ইহাতে কাদম্বরীর আড়ম্বর নাই, বিদ্যাসাগরের সরসতা নাই, অক্ষয়কুমারের প্রগাঢ়তা নাই, প্যারীচাঁদের গ্রাম্য সরসতা নাই, অথচ যেন সকলই আছে । এবং উহাদের ছাড়া আরও যেন কিছু নূতন আছে । ... আমার বিশ্বাস দুরাকাঙ্ক্ষের ভাষা বঙ্কিমচন্দ্রের ভাষার জননী । 


তিনি সংস্কৃত কাব্যগুলির ছাত্রপাঠ্য সংস্করণ প্রকাশ করে ছাত্রদের সংস্কৃত শিক্ষার পথ সহজ করেছিলেন। তিনি বঙ্গীয় সাহিত্য পরিষদের সদস্য ছিলেন । 

কঁৎ-এর পজিটিভিজম দর্শনে বিশ্বাসী কৃষ্ণকমল ছিলেন নাস্তিক। প্রখ্যাত পণ্ডিত রামকমল ভট্টাচার্য তার অগ্রজ ছিলেন । 

## তথ্যসূত্র

বিষয়শ্রেণী:বাংলার নবজাগরণ
বিষয়শ্রেণী:বাঙালি প্রবন্ধকার
বিষয়শ্রেণী:বাঙালি কবি
বিষয়শ্রেণী:বাঙালি শিক্ষাবিদ
বিষয়শ্রেণী:বাঙালি সম্পাদক
বিষয়শ্রেণী:১৮৪০-এ জন্ম
বিষয়শ্রেণী:১৯৩২-এ মৃত্যু
বিষয়শ্রেণী:বাঙালি লেখক
অজয় ভট্টাচার্য

**অজয় ভট্টাচার্য** (৬ জুলাই ১৯০৬ – ২৪ ডিসেম্বর ১৯৪৩) একজন বাঙালি কবি, গীতিকার, নাট্যকার ও চিত্রপরিচালক। হিমাংশু দত্ত ও শচীন দেব বর্মনসহ বহু সুরকারের সুরে ও বিভিন্ন শিল্পীর কণ্ঠে তাঁর লেখা বেশকিছু গান চিরস্মরণীয় হয়ে আছে। তিনি *অধিকার*, *শাপমুক্তি*, *নিমাই সন্ন্যাস*, *মহাকবি কালিদাস* প্রভৃতি চলচ্চিত্রের গল্প বা সংলাপ রচনা করেন।

## জন্ম ও শিক্ষাজীবন

অজয় ভট্টাচার্যের জন্ম ব্রিটিশ ভারতের ত্রিপুরার শ্যামগ্রামে। তাঁর পিতা রাজকুমার ভট্টাচার্য কুমিল্লায় ওকালতি করতেন। মাতা শশীমুখী দেবী। সেকারণে অজয়ের পড়াশোনা শুরু হয় কুমিল্লায় দানবীর মহেশচন্দ্র ভট্টাচার্য প্রতিষ্ঠিত ঈশ্বর পাঠশালায়। পরে সেখানকার স্কুলে ছাত্র থাকাকালীন সংগীত, সাহিত্য, গান, নাটক ইত্যাদিতে পারদর্শিতা জন্মে। তার উপর পরীক্ষায় ভালো ফলাফল করায় কুমিল্লা শহরে বেশ নামডাক হয়। পরে তিনি ১৯২৯ খ্রিস্টাব্দে কলকাতা বিশ্ববিদ্যালয় থেকে বাংলায় এম.এ পাশ করেন। চলচ্চিত্র পরিচালক পশুপতি চট্টোপাধ্যায় কলকাতা বিশ্ববিদ্যালয়ে তাঁর সহপাঠী ছিলেন।

## চলচ্চিত্রে অবদান
চলচ্চিত্র ও গ্রামোফোন রেকর্ড — উভয়ক্ষেত্রেই তাঁর লেখা গান সাড়া জাগিয়েছিল। বাংলা সবাক চলচ্চিত্রের শুরু থেকেই তাঁর গান অনেক প্রচলিত ছিল। তিনি দুই হাজারেরও বেশি গান লিখেছেন। তাঁর প্রথম লেখা গান — *হাসনুহানা আজ নিরালায় ফুটলি কেন আপন মনে*। তাঁর গানগুলি অনেক সংকলন আকারে প্রকাশিত হয়। এদের মধ্যে *একদিন যবে গেয়েছিল পাখি*, *আজো ওঠে চাঁদ*, *আমার দেশে যাইও সুজন*, *যদি মনে পড়ে সেদিনের কথা*, ইত্যাদি উল্লেখযোগ্য। গান লেখা ছাড়াও অজয় ভট্টাচার্য চলচ্চিত্রের কাহিনী ও সংলাপ রচনা করেছেন। চলচ্চিত্র পরিচালক হিসেবেও তিনি সফল ছিলেন। তাঁর পরিচালিত চলচ্চিত্র দুটি হল *অশোক* ও *ছদ্মবেশী*।
## কাব‍্যচর্চা
অজয় ভট্টাচার্য কবি ছিলেন। তাঁর লেখা উল্লেখযোগ্য কাব্যগ্রন্থ *রাতের রূপকথা*, *ঈগল ও অন্যান্য কবিতা*, *সৈনিক ও অন্যান্য কবিতা*, ইত্যাদি।

## তথ্যসূত্র

* শিশু-বিশ্বকোষ। বাংলাদেশ শিশু একাডেমী। ১৯৯৫।

বিষয়শ্রেণী:১৯০৬-এ জন্ম
বিষয়শ্রেণী:১৯৪৩-এ মৃত্যু
বিষয়শ্রেণী:বাঙালি সঙ্গীতজ্ঞ
বিষয়শ্রেণী:বাঙালি কবি
বিষয়শ্রেণী:বাঙালি হিন্দু
বিষয়শ্রেণী:বাঙালি চলচ্চিত্র পরিচালক
বিষয়শ্রেণী:বাঙালি নাট্যকার
বিষয়শ্রেণী:বাংলাদেশী চলচ্চিত্র পরিচালক
বিষয়শ্রেণী:বাঙালি লেখক
আজটেক-টানোয়া ভাষাসমূহ

থাম্ব|200px|কিওয়া-তানোয়ান ভাষাসমূহের ভৌগোলিক বিস্তার
থাম্ব|200px|উটো-আজটেকান ভাষাসমূহের ভৌগোলিক বিস্তার
**আজটেক-তানোয়ান ভাষাসমূহ** () হল একটি কাল্পনিক এবং অপ্রদর্শিত ভাষা পরিবার যা তানোয়ান এবং উটো-আজটেকান পরিবারের মধ্যে একটি বংশগত সম্পর্ক রয়েছে। কিছু আকারে, আজটেক-তানোয়ান বিচ্ছিন্ন জুনিকেও অন্তর্ভুক্ত করেছে। এই প্রস্তাবিত শ্রেণিবিভাগটি সুনির্দিষ্টভাবে প্রদর্শিত হয়নি, মূলত দুটি ভাষা পরিবারের মধ্যবর্তী পর্যায়ে পুনর্গঠনের ধীর অগ্রগতির কারণে,  তবে এখনও অনেক ভাষাবিদদের দ্বারা প্রতিশ্রুতিশীল বলে বিবেচিত হয়। 

আদিবাসী আমেরিকান ভাষাসমূহের একটি কল্পিত প্রধান ভাষা পরিবার। এই পরিবারে বৃহত্তর উটো-আজটেকান ভাষাসমূহ এবং ক্ষুদ্রতর কিওয়া-তানোয়ান ভাষাসমূহ অন্তর্ভুক্ত বলে কল্পনা করা হয়েছে। উটো-আজটেকান ভাষাগুলি মেক্সিকো ও উত্তর গুয়াতেমালাতে বহুল প্রচলিত এবং ক্যালিফোর্নিয়া, দ্য গ্রেট বেসিন এবং অ্যারিজোনাতে স্বল্প প্রচলিত। অন্যদিকে কিওয়া-তানোয়ান ভাষাগুলি নিউ মেক্সিকো ও ওকলাহোমা অঙ্গরাজ্যে প্রচলিত; কিওয়া, তিওয়া, তেওয়া ও তোওয়া ভাষা চারটি নিয়ে এই উপ-পরিবারটি গঠিত।

## তথ্যসূত্র

## রচনা ও গ্রন্থপঞ্জি
* Campbell, Lyle. (1997). *American Indian languages: The historical linguistics of Native America*. New York: Oxford University Press. .
* Campbell, Lyle; & Mithun, Marianne (Eds.). (1979). *The languages of native America: Historical and comparative assessment*. Austin: University of Texas Press.
* Goddard, Ives (Ed.). (1996). *Handbook of North American Indians: Languages* (Vol. 17). Washington, D. C.: Smithsonian Institution. .
* Mithun, Marianne. (1999). *The languages of Native North America*. Cambridge: Cambridge University Press.  (hbk); .
* Whorf, Benjamin L.; & Trager, George L. (1937). The relationship of Uto-Aztecan and Tanoan. *American Anthropologist*, *39*, 609-624.

বিষয়শ্রেণী:প্রস্তাবিত ভাষা পরিবার
অতীন্দ্রমোহন রায়

**অতীন্দ্রমোহন রায়** যিনি **অতীন রায়** নামে বেশি পরিচিত (১৮৯৪-১৯৭৯) ব্রিটিশ ঔপনিবেশিক আমলে ভারতের স্বাধীনতা সংগ্রামের একজন সক্রিয় কর্মী ছিলেন।

## প্রাথমিক জীবন
অতীন্দ্রমোহন ব্রাহ্মণবাড়িয়া জেলার নবীনগর উপজেলার ভোলাচঙ্গ গ্রামে জন্মগ্রহণ করেন। তার বাবার নাম আনন্দমোহন রায়। কুমিল্লা ইউসুফ স্কুলের ছাত্র অবস্থায় অতীন রায় বিপ্লবী অনুশীলন সমিতির সদস্য হন। এর দায়ে তার জেল হয়েছিল। জেল থেকে ছাড়া পেয়ে তিনি সক্রিয় বিপ্লবী হয়ে ওঠেন এবং এরপর আজীবন বিপ্লবী ছিলেন। বিদ্রোহী কবি কাজী নজরুল ইসলাম কুমিল্লায় আসলে অতীন্দ্র রায় তার অন্তরঙ্গ হয়ে ওঠেন এবং বিপ্লবীদের মুখপত্র ধূমকেতু প্রকাশের পর কবিকে অভিনন্দন জানান। কুমিল্লা ভিক্টোরিয়া কলেজে দ্বিতীয় বর্ষে পড়ার সময় পড়াশোনা ছেড়ে দিয়ে তিনি স্বাধীনতা সংগ্রামে জড়িয়ে পড়েন।

## স্বাধীনতা আন্দোলন
অতীন্দ্রমোহন কিছুটা খর্বকায় হলেও সুঠামদেহী ছিলেন; তিনি নিয়মিত ব্যায়াম করতেন। অন্যান্য বিপ্লবীদের মত তিনিও গান্ধীর অহিংস আন্দোলনে বিশ্বাস করতেন না। ১৯১৩ সালে অনুশীলন সমিতির সাথে যুক্ত হয়ে যান। কুমিল্লা জিলা স্কুলের প্রধান শিক্ষক শরৎ বসু ছিলেন ইংরেজ পুলিশের চর, ১৯১৫ সালে বিপ্লবীরা তাকে হত্যা করে। এই হত্যাকাণ্ডে অতীন্দ্রমোহনের হাত ছিলো। তিনি ত্রিপুরার জেলা ম্যাজিস্ট্রেট মি. এমারসন, পুলিশের ডিএসপি বসন্ত চ্যাটার্জীর হত্যার সাথেও জড়িত ছিলেন। ১৯১৬ তে গ্রেপ্তার হয়ে ১৯২১ অব্দি মেদিনীপুর জেলে থাকেন। এর পরেও দু বার কারারুদ্ধ হয়েছেন। তিনি ১৯৪০ সালে কুমিল্লায় বিপ্লবী সমাজতন্ত্রী দল নামে একটি গোপন বিপ্লবী দল গড়তে সাহায্য করেন। এই বিপ্লবীরা আগরতলা মহারাজার কাছ থেকে গোপনে অর্থসাহায্য পেত। তারা ভারতব্যাপী একটি সশস্ত্র বিপ্লবের প্রস্তুতি নিয়েছিল। ব্রিটিশদের প্রতি অণুগত ধনাঢ্য ব্যক্তিদের বাড়িতে ডাকাতি করে প্রাপ্ত অর্থ দিয়ে নাবিকদের মাধ্যমে তারা বিদেশ থেকে যুদ্ধাস্ত্র সংগ্রহ করত। জার্মানি থেকে বিপ্লবীদের জন্য কয়েক জাহাজ উন্নত মানের যুদ্ধাস্ত্র প্রেরিত হয়েছিল। এ তথ্য ফাঁস হয়ে গেলে বহু বিপ্লবী ধরা পড়ে এবং তাদের কঠোর শাস্তি হয়। অতীন্দ্র রায় এই বিপ্লবী দলের সঙ্গে জড়িত ছিলেন। ১৪ মাস পলাতক থাকার পর তিনি ধরা পড়েন। তাকে ২৪ বছর কারাভোগ করতে হয়।

## শেষ জীবন
দেশ বিভাগের পর ১৯৪৬ থেকে ১৯৫৪ পর্যন্ত তিনি কুমিল্লা পৌরসভার চেয়ারম্যান ছিলেন। *কুমিল্লা [[অভয় আশ্রম]]*, *বসন্ত স্মৃতি পাঠাগার*, *অমূল্য স্মৃতি পাঠাগার* ইত্যাদি প্রতিষ্ঠানে তিনি অবদান রাখেন। মুক্তিযুদ্ধের সময় পাকবাহিনী, তার পুত্র কুমিল্লা কলেজের রসায়ন বিভাগের ডেমোনস্ট্রেটর অসীম রায়কে কুমিল্লা সেনানিবাসে নিয়ে গুলি করে হত্যা করে। এরপর থেকে অতীন্দ্র রায় বই-পুস্তক পড়ে নিঃসঙ্গ জীবন অতিবাহিত করেন। তিনি কুমিল্লার বাগিচাগাঁওয়ে একটি টিনের আধাপাকা ঘরে বাস করতেন এবং অত্যন্ত সাদাসিধা জীবন যাপন করতেন।

## তথ্যসূত্র

বিষয়শ্রেণী:১৮৯৪-এ জন্ম
বিষয়শ্রেণী:১৯৭৯-এ মৃত্যু
বিষয়শ্রেণী:ব্রাহ্মণবাড়িয়া জেলার বিপ্লবী
বিষয়শ্রেণী:কুমিল্লা জেলার ব্যক্তি
বিষয়শ্রেণী:পূর্ববঙ্গের ব্রিটিশ উপনিবেশবাদ বিরোধী বিপ্লবী
বিষয়শ্রেণী:বাঙালি বিপ্লবী
বিষয়শ্রেণী:অনুশীলন সমিতি
মহিলা খ্রিস্টান কলেজ, কলকাতা

**উমেন্স খ্রিস্টান কলেজ** কলকাতার এক কলেজ। এই শিক্ষা প্রতিষ্ঠানটিতে স্নাতক পর্যায়ে পড়ানো হয়। কলেজটি কলকাতা বিশ্ববিদ্যালয়ের অধীনস্থ।

## তথ্যসূত্র
https://www.womenschristiancollege.net/

বিষয়শ্রেণী:কলকাতার কলেজ
বিষয়শ্রেণী:কলকাতার মহিলা কলেজ
বিষয়শ্রেণী:১৯৪৫-এ প্রতিষ্ঠিত
বিষয়শ্রেণী:১৯৪৫-এ প্রতিষ্ঠিত বিশ্ববিদ্যালয় ও কলেজ
বিষয়শ্রেণী:কলকাতা বিশ্ববিদ্যালয়ের অধিভুক্ত
বিষয়শ্রেণী:পশ্চিমবঙ্গের মহিলা বিশ্ববিদ্যালয় ও কলেজ
বিষয়শ্রেণী:ভারতের খ্রিস্টান বিশ্ববিদ্যালয় ও কলেজ
বিষয়শ্রেণী:১৯৪৫-এ ভারতে প্রতিষ্ঠিত
বিষয়শ্রেণী:নেতাজি সুভাষ মুক্ত বিশ্ববিদ্যালয়ের শিক্ষা কেন্দ্র
উমেশচন্দ্র কলেজ

**উমেশচন্দ্র কলেজ** ভারতের কলকাতায় অবস্থিত একটি স্নাতক কলেজ যা বাণিজ্য বিষয়ে কোর্স প্রদান করে। এটি কলকাতা বিশ্ববিদ্যালয়ের অধিভুক্ত। ব্রাহ্ম চিন্তাবিদ উমেশচন্দ্র দত্তের নামানুসারে কলেজটির নামকরণ করা হয়।

## উল্লেখযোগ্য প্রাক্তন শিক্ষার্থী
* মীর আফসার আলী - কৌতুকাভিনেতা ও টেলিভিশন ব্যক্তিত্ব
* লক্ষ্মী রতন শুক্লা - ক্রিকেটার
* অভিমন্যু ইশ্বরন - ক্রিকেটার
* মুনাওয়ার রানা - ভারতীয় কবি

## আরও দেখুন
* কলকাতা বিশ্ববিদ্যালয় কর্তৃক অনুমোদিত কলেজগুলির তালিকা
* ভারতের শিক্ষা ব্যবস্থা
* পশ্চিমবঙ্গে শিক্ষা

## তথ্যসূত্র

## বহিঃসংযোগ
* 

বিষয়শ্রেণী:কলকাতার কলেজ
বিষয়শ্রেণী:১৯৬১-এ পশ্চিমবঙ্গে প্রতিষ্ঠিত
বিষয়শ্রেণী:ভারতের বাণিজ্য কলেজ
বিষয়শ্রেণী:কলকাতার বিশ্ববিদ্যালয় ও কলেজ
বিষয়শ্রেণী:কলকাতা বিশ্ববিদ্যালয়ের অধিভুক্ত
বিষয়শ্রেণী:১৯৬১-এ প্রতিষ্ঠিত শিক্ষাপ্রতিষ্ঠান
কলকাতা মহিলা কলেজ

**ক্যালকাটা গার্লস কলেজ** কলকাতার এক কলেজ। এই শিক্ষাপ্রতিষ্ঠানটিতে স্নাতক পর্যায়ে পড়ানো হয়। কলেজটি কলকাতা বিশ্ববিদ্যালয়ের অধীনস্থ।

## তথ্যসূত্র

## বহিঃসংযোগ
* কলকাতা মহিলা কলেজ অ

বিষয়শ্রেণী:কলকাতার কলেজ
বিষয়শ্রেণী:পশ্চিমবঙ্গের শিক্ষাপ্রতিষ্ঠান
বিষয়শ্রেণী:১৯৬৩-এ পশ্চিমবঙ্গে প্রতিষ্ঠিত
বিষয়শ্রেণী:১৯৬৩-এ প্রতিষ্ঠিত শিক্ষাপ্রতিষ্ঠান
বিষয়শ্রেণী:কলকাতা বিশ্ববিদ্যালয়ের অধিভুক্ত
বিষয়শ্রেণী:কলকাতার বিশ্ববিদ্যালয় ও কলেজ
বিষয়শ্রেণী:পশ্চিমবঙ্গের মহিলা বিশ্ববিদ্যালয় ও কলেজ
খিদিরপুর কলেজ

**খিদিরপুর কলেজ** কলকাতার এক কলেজ। এই শিক্ষাপ্রতিষ্ঠানটিতে স্নাতক পর্যায়ে পড়ানো হয়। কলেজটি কলকাতা বিশ্ববিদ্যালয়ের অধীনস্থ।

## অবস্থান
কলেজটি কলকাতার ২নং পিতাম্বর সরকার লেন-এ মনোরম পরিবেশে অবিস্থত।

## তথ্যসূত্র

## বহিঃসংযোগ
* খিদিরপুর কলেজ অফিসিয়াল ওয়েবসাইট

বিষয়শ্রেণী:কলকাতার কলেজ
বিষয়শ্রেণী:১৯৬৬-এ প্রতিষ্ঠিত বিশ্ববিদ্যালয় ও কলেজ
বিষয়শ্রেণী:১৯৬৬-এ পশ্চিমবঙ্গে প্রতিষ্ঠিত
বিষয়শ্রেণী:কলকাতা বিশ্ববিদ্যালয়ের অধিভুক্ত
গোয়েঙ্কা কলেজ অব কমার্স

**গোয়েঙ্কা কলেজ অব কমার্স** কলকাতার এক কলেজ। এই শিক্ষাপ্রতিষ্ঠানটিতে স্নাতক পর্যায়ে পড়ানো হয়। কলেজটি কলকাতা বিশ্ববিদ্যালয়ের অধীনস্থ।

## তথ্যসূত্র

বিষয়শ্রেণী:কলকাতার কলেজ
বিষয়শ্রেণী:পশ্চিমবঙ্গের শিক্ষাপ্রতিষ্ঠান
বিষয়শ্রেণী:১৯০৫-এ ভারতে প্রতিষ্ঠিত
বিষয়শ্রেণী:ভারতের বাণিজ্য কলেজ
বিষয়শ্রেণী:কলকাতার বিশ্ববিদ্যালয় ও কলেজ
বিষয়শ্রেণী:১৯০৫-এ প্রতিষ্ঠিত শিক্ষাপ্রতিষ্ঠান
বিষয়শ্রেণী:কলকাতা বিশ্ববিদ্যালয়ের অধিভুক্ত
বিষয়শ্রেণী:নেতাজি সুভাষ মুক্ত বিশ্ববিদ্যালয়ের শিক্ষা কেন্দ্র
গোখলে মেমোরিয়াল গার্লস কলেজ

**গোখলে মেমোরিয়াল গার্লস কলেজ** কলকাতা শহরের একটা মহিলা কলেজ। ১৯৩৮ খ্রিস্টাব্দে সরলা রায় এই কলেজ প্রতিষ্ঠা করেন। যাঁর নামে এই কলেজ, সেই গোপাল কৃষ্ণ গোখলে ছিলেন ভারতীয় স্বাধীনতা সংগ্রামের একজন অগ্রণী সামাজিক ও রাজনৈতিক ব্যক্তিত্ব। এই শিক্ষাপ্রতিষ্ঠানটিতে স্নাতক পর্যায়ে পড়ানো হয় এবং এটা কলকাতা বিশ্ববিদ্যালয়ের অনুমোদিত কলেজ।

## বিভাগসমূহ
গোখলে মেমোরিয়াল গার্লস কলেজে বিএ এবং বিএসিস স্নাতক বিভাগগুলোতে মোট ১৪টা বিষয়ে সাম্মানিক এবং ২টো বিষয়ে সাধারণ পাঠক্রমে পাঠদান করা হয়। এছাড়া আছে ৩টে মেজর পাঠক্রম এবং কম্পিউটার, ডিটিপি, মন্টেসরি টিচার্স ট্রেনিং, চাইনিজ মান্দারিন পাঠক্রমের মতো কর্মমুখী শিক্ষার ব্যবস্থা।

### বিজ্ঞান
*উদ্ভিদবিজ্ঞান
*গণিতশাস্ত্র
*বিজ্ঞাপনী বিপণন ও বিপণন ব্যবস্থাপনা (মেজর)
*রসায়ন
*পদার্থবিজ্ঞান
*ক্লিনিক্যাল পুষ্টি ও পথ্যবিজ্ঞান

### কলাবিদ্যা

*বাংলা
*ইংরেজি
*সংস্কৃত
*হিন্দি
*ইতিহাস
*ভূবিজ্ঞান
*রাষ্ট্রবিজ্ঞান
*দর্শন
*অর্থনীতি
*শিক্ষাবিজ্ঞান
*যোগাযোগমূলক ইংরেজি
*মনোবিজ্ঞান

## স্বীকৃতি
গোখলে মেমোরিয়াল গার্লস কলেজ বিশ্ববিদ্যালয় মঞ্জুরি কমিশন (ইউজিসি) দ্বারা স্বীকৃত। 
এই কলেজ ২০০৮ খ্রিস্টাব্দে প্রথম ন্যাকের স্বীকৃতি পেয়েছিল।  সম্প্রতি এই কলেজ জাতীয় মূল্যায়ন ও স্বীকৃতি পরিষদ (ন্যাক) দ্বারা পুনর্স্বীকৃত এবং 'এ' গ্রেড প্রাপ্ত।

## উল্লেখযোগ্য প্রাক্তনী
* মমতাশংকর, নৃত্যশিল্পী ও অভিনেত্রী
* কোয়েল মল্লিক, অভিনেত্রী
* শ্রাবণী সেন, গায়িকা
* বাসবদত্তা চট্টোপাধ্যায়, অভিনেত্রী
* ডোনা গঙ্গোপাধ্যায়, নৃত্যশিল্পী
* চৈতি ঘোষাল, অভিনেত্রী
* সঙ্গীতা বন্দ্যোপাধ্যায়, লেখিকা

## তথ্যসূত্র

বিষয়শ্রেণী:কলকাতার কলেজ
বিষয়শ্রেণী:পশ্চিমবঙ্গের শিক্ষাপ্রতিষ্ঠান
বিষয়শ্রেণী:কলকাতা বিশ্ববিদ্যালয়ের অধিভুক্ত
বিষয়শ্রেণী:কলকাতার বিশ্ববিদ্যালয় ও কলেজ
বিষয়শ্রেণী:পশ্চিমবঙ্গের মহিলা বিশ্ববিদ্যালয় ও কলেজ
বিষয়শ্রেণী:১৯৩৮-এ প্রতিষ্ঠিত শিক্ষাপ্রতিষ্ঠান
বিষয়শ্রেণী:১৯৩৮-এ ভারতে প্রতিষ্ঠিত
বিষয়শ্রেণী:নেতাজি সুভাষ মুক্ত বিশ্ববিদ্যালয়ের শিক্ষা কেন্দ্র
পূর্ব কলকাতা গার্লস কলেজ

**পূর্ব কলকাতা গার্লস কলেজ** পশ্চিমবঙ্গের কলকাতার একটি মহিলা কলেজ। কলেজটি ১৯৯২ সালে প্রতিষ্ঠিত হয়। প্রতিষ্ঠাকালিন সময়ে কলেজটি কলকাতা বিশ্ববিদ্যালয়ের অধীনস্থ ছিল। বর্তমানে কলেজটি পশ্চিমবঙ্গ রাষ্ট্রীয় বিশ্ববিদ্যালয় অধিভূক্ত। এই শিক্ষাপ্রতিষ্ঠানটিতে স্নাতক ও স্নাতকোত্তর পর্যায়ে পড়ানো হয়। 

## অনুষদ ও বিভাগ সমূহ
### বিজ্ঞান
*ভূগোল
*রসায়ন
*পদার্থবিজ্ঞান
*গণিত
*উদ্ভিদবিজ্ঞান
*প্রাণিবিদ্যা
*কম্পিউটার বিজ্ঞান

### মানবিক
*বাংলা
*ইংরেজি
*অর্থনীতি
*ইতিহাস
*রাষ্ট্রবিজ্ঞান
*দর্শন
*শিক্ষা
*সাংবাদিকতা
*সমাজবিজ্ঞান
## আরও দেখুন
* ভারতের শিক্ষা ব্যবস্থা
* পশ্চিমবঙ্গে শিক্ষা

## তথ্যসূত্র

বিষয়শ্রেণী:কলকাতার কলেজ
বিষয়শ্রেণী:পশ্চিমবঙ্গের শিক্ষাপ্রতিষ্ঠান
বিষয়শ্রেণী:১৯৯২-এ প্রতিষ্ঠিত শিক্ষাপ্রতিষ্ঠান
বিষয়শ্রেণী:পশ্চিমবঙ্গ রাষ্ট্রীয় বিশ্ববিদ্যালয় অধিভুক্ত কলেজ
বিষয়শ্রেণী:উত্তর চব্বিশ পরগনা জেলার বিশ্ববিদ্যালয় ও কলেজ
বিষয়শ্রেণী:সাবেক কলকাতা বিশ্ববিদ্যালয় অধিভুক্ত শিক্ষাপ্রতিষ্ঠান
বিষয়শ্রেণী:১৯৯২-এ পশ্চিমবঙ্গে প্রতিষ্ঠিত
বিষয়শ্রেণী:পশ্চিমবঙ্গের মহিলা বিশ্ববিদ্যালয় ও কলেজ
বঙ্গবাসী কলেজ

**বঙ্গবাসী কলেজ** কলকাতার এক কলেজ। এই শিক্ষাপ্রতিষ্ঠানটিতে স্নাতক এবং স্নাতকোত্তর পর্যায়ে পড়ানো হয়। কলেজটি কলকাতা বিশ্ববিদ্যালয়ের অধীনস্থ।

## ইতিহাস
আচার্য গিরিশচন্দ্র বসু ১৮৮৫ সালে কলকাতার বউবাজার স্ট্রিট এর একটি ভাড়া বাড়িতে বঙ্গবাসী স্কুল‌ প্রতিষ্ঠা করেন যা ১৮৮৭ সালে বঙ্গবাসী কলেজ রূপে আত্মপ্রকাশ করে। ১৯০৩ সালে বঙ্গবাসী কলেজ তার বর্তমান ঠিকানা রাজকুমার চক্রবর্তী সরণী, শিয়ালদহে স্থানান্তরিত হয়। একই সাথে বঙ্গবাসী কলেজ পত্রিকা ১৯০৩ সালে প্রথম‌ প্রকাশিত হয় যা কলকাতার অন্যতম‌ প্রাচীন কলেজ পত্রিকা। বর্তমানে কলেজটিতে প্রতি বছর প্রায় আড়াই হাজার ছাত্রছাত্রী স্নাতক এবং স্নাতকোত্তর স্তরে পড়াশোনা করেন।

## কোর্স
প্রাণিবিদ্যা ব্যতীত নিচে তালিকাভুক্ত কোর্সগুলি অস্নাতক মানের।

### ভাষা এবং সাহিত্য
* বাংলা
* ইংরেজি
* হিন্দি
* সংস্কৃত

### সামাজিক বিজ্ঞান
* অর্থনীতি
* শিক্ষা
* ভূগোল
* ইতিহাস
* দর্শনশাস্ত্র
* রাষ্ট্রবিজ্ঞান
* মনোবিদ্যা
* সমাজবিদ্যা

### বাণিজ্য

* বাণিজ্য

### বিজ্ঞান

* রসায়ন
* কম্পিউটার বিজ্ঞান
* অঙ্ক
* পদার্থবিজ্ঞান

### জৈবিক বিজ্ঞান

* নৃতত্ত্ব
* উদ্ভিদ
* প্রাণীবিদ্যা

থাম্ব|প্রয়াত আচার্য গিরিশচন্দ্র বসু স্মারক

## সুবিধা

### ছাত্র পরিষেবা কোষ
* শিক্ষার্থী সহায়তা কোষ
* স্থানসাহায্য কোষ
* কাউন্সেলিং কোষ
* মহিলা কোষ
* অ্যান্টি-র‌্যাগিং কোষ
* অভিযোগ নিবারণ কোষ
* সমান সুযোগ কোষ
* গ্রন্থাগার

### একাডেমিক

* পরীক্ষাগার
* ইন্টারনেট এবং ওয়াইফাই
* শিক্ষামূলক সফর
* বৃত্তি

### অবকাঠামোগত

* সস্তা ক্যান্টিন
* মিলনায়তন
* বৈঠকখানা
* জিমনেসিয়াম
* পানি 
* খেলার মাঠ
* সুরক্ষা এবং প্রাথমিক চিকিৎসা

## অন্যান্য ক্রিয়াকলাপ
* এনএসএস
* খেলাধুলা এবং গেমস
* সমাবেশ
* পুরস্কার বিতরণ
* শিক্ষার্থীদের মেলা
* সাংস্কৃতিক কার্যক্রম
* কম্পিউটার দক্ষতা বিকাশ
* স্ব প্রতিরক্ষা

## উল্লেখযোগ্য শিক্ষার্থী
* নরেন্দ্রনাথ মিত্র - বাংলা সাহিত্যিক 
* ইন্দুমাধব মল্লিক - বাঙালি ডাক্তার ও বিজ্ঞানী
* সুধীরঞ্জন দাশ - ভারতের প্রাক্তন প্রধান বিচারপতি
* রবীন্দ্রনাথ মৈত্র - বাঙালি সাহিত্যিক
* তুষারকান্তি ঘোষ -  বাঙালি সাংবাদিক ও লেখক
* হেমচন্দ্র বাগচী - বাঙালী কবি
* সলিল চৌধুরী -  সঙ্গীত পরিচালক, গীতিকার, সুরকার এবং গল্পকার
* হেমচন্দ্র বাগচী - কবি
* শ্রীলা মজুমদার - অভিনেত্রী 
* বিমল মুখার্জী - প্রথম ভারতীয় ভূপর্যটক
* কংসারী হালদার - তেভাগা আন্দোলনের খ্যাতনামা নেতা ও রাজনৈতিক ব্যক্তিত্ব 
* হরেকৃষ্ণ কোঙার - মার্কসবাদী বিপ্লবী, কৃষি তাত্ত্বিক কৃষক নেতা ও রাজনৈতিক ব্যক্তিত্ব 
* হর্ষ দত্ত - বাঙালি লেখক ও সম্পাদক 
* নির্মলকুমার রায়চৌধুরী - বাঙালির চিকিৎসক ও সমাজ সেবক
* শ্যামল মিত্র - গায়ক ও সুরকার 
* প্রিয়রঞ্জন দাশমুন্সি  - রাজনীতিবিদ 
* সুব্রত মুখোপাধ্যায় - রাজনীতিবিদ 

## আরও দেখুন
* বঙ্গবাসী প্রভাত কলেজ
* বঙ্গবাসী সন্ধ্যা কলেজ
* বঙ্গবাসী কলেজ অফ কমার্স

## তথ্যসূত্র

বিষয়শ্রেণী:কলকাতার কলেজ
বিষয়শ্রেণী:পশ্চিমবঙ্গের শিক্ষাপ্রতিষ্ঠান
বিষয়শ্রেণী:১৮৮৭-এ প্রতিষ্ঠিত শিক্ষাপ্রতিষ্ঠান
বিষয়শ্রেণী:১৮৮৭-এ ভারতে প্রতিষ্ঠিত
বিষয়শ্রেণী:বাংলার নবজাগরণের সঙ্গে যুক্ত শিক্ষাপ্রতিষ্ঠান
বিষয়শ্রেণী:কলকাতা বিশ্ববিদ্যালয়ের অধিভুক্ত
বিষয়শ্রেণী:কলকাতার বিশ্ববিদ্যালয় ও কলেজ
বাসন্তী দেবী কলেজ

**বাসন্তী দেবী কলেজ** হল কলকাতার প্রথম সরকারি সাহায্যপ্রাপ্ত কলেজ। ১৯৫৯ সালে দক্ষিণ কলকাতার মহিলা কলেজগুলির ভার লাঘব করার উদ্দেশ্যে পশ্চিমবঙ্গ সরকার এই কলেজটি প্রতিষ্ঠা করে। এটি ব্রিটিশ কারাগারে কারারুদ্ধ প্রথম স্বাধীনতা সংগ্রামী নারী বাসন্তী দেবীর নামাঙ্কিত। কলেজটি কলকাতা বিশ্ববিদ্যালয় কর্তৃক অনুমোদিত।

গায়িকা লোপামুদ্রা মিত্র ও অভিনেত্রী তনুশ্রী চক্রবর্তী এই কলেজের বিশিষ্ট প্রাক্তনী।

## আরও দেখুন
* ভারতের শিক্ষা ব্যবস্থা
* পশ্চিমবঙ্গের শিক্ষা ব্যবস্থা
## তথ্যসূত্র

## External links
* Basanti Devi College / Kolkata /Calcutta 

বিষয়শ্রেণী:কলকাতার বিশ্ববিদ্যালয় ও কলেজ
বিষয়শ্রেণী:পশ্চিমবঙ্গের মহিলা বিশ্ববিদ্যালয় ও কলেজ
বিষয়শ্রেণী:নেতাজি সুভাষ মুক্ত বিশ্ববিদ্যালয়ের শিক্ষা কেন্দ্র
বিষয়শ্রেণী:১৯৫৯-এ পশ্চিমবঙ্গে প্রতিষ্ঠিত
বিষয়শ্রেণী:১৯৫৯-এ প্রতিষ্ঠিত শিক্ষাপ্রতিষ্ঠান
প্রতিরক্ষা মন্ত্রণালয়

যে সকল রাষ্ট্রে সরকার মন্ত্রণালয়ে বিভক্ত, সেসব ক্ষেত্রে **প্রতিরক্ষা মন্ত্রণালয়** (*Ministry of Defence*) হলো সরকারের একটি অংশ যা রাষ্ট্রের প্রতিরক্ষা সংক্রান্ত বিষয়াদির দায়িত্বপ্রাপ্ত। সাধারণত এর অধীনে সকল সামরিক বিভাগসমূহ অন্তর্ভুক্ত এবং একজন প্রতিরক্ষা মন্ত্রী এই মন্ত্রণালয় নিয়ন্ত্রণ করেন।

## প্রতিরক্ষা মন্ত্রণালয়ের তালিকা
* আফগান প্রতিরক্ষা মন্ত্রণালয়
* প্রতিরক্ষা মন্ত্রণালয় (আর্মেনিয়া)
* প্রতিরক্ষা মন্ত্রণালয় (বাংলাদেশ)
* প্রতিরক্ষা মন্ত্রণালয় (ব্রাজিল)
* জাতীয় প্রতিরক্ষা মন্ত্রণালয় (গণচীন)
* জাতীয় প্রতিরক্ষা মন্ত্রণালয় (তাইওয়ান)
* প্রতিরক্ষা মন্ত্রণালয় (ফ্রান্স)
* প্রতিরক্ষা মন্ত্রণালয় (ভারত)
* প্রতিরক্ষা মন্ত্রণালয় (পাকিস্তান)
* প্রতিরক্ষা মন্ত্রণালয় (রাশিয়া)
* প্রতিরক্ষা মন্ত্রণালয় (যুক্তরাজ্য)

## আরও দেখুন
* প্রতিরক্ষা দফতর

*
বিষয়শ্রেণী:দফতর অনুযায়ী মন্ত্রী
রামনারায়ণ তর্করত্ন

**রামনারায়ণ তর্করত্ন** (২৬ ডিসেম্বর ১৮২২ — ১৯ জানুয়ারি ১৮৮৬) ছিলেন একজন বাঙালি নাট্যকার। তিনি পশ্চিমবঙ্গের দক্ষিণ ২৪ পরগনা জেলার হরিনাভি গ্রামে জন্মগ্রহণ করেন। তিনি ছিলেন বাংলার প্রথম মৌলিক নাট্যকার ও হরিনাভি বঙ্গনাট্য সমাজের প্রতিষ্ঠাতা (১৮৬২)।

## শিক্ষা ও কর্মজীবন
রামনারায়ণের পিতা রামধন শিরোমনি সেকালের একজন নামকরা পণ্ডিত ছিলেন। তার দাদা প্রাণকৃষ্ণ বিদ্যাসাগর সংস্কৃত কলেজের অধ্যাপক ছিলেন। রামনারায়ণ সংস্কৃত কলেজে ১৮৪৩ থেকে ১৮৫৩ সাল পর্যন্ত অধ্যয়ন করেন। তিনি প্রথমে হিন্দু মেট্রোপলিটন কলেজে প্রধান পণ্ডিত হিসেবে এবং পরে সংস্কৃত কলেজে অধ্যাপক হিসেবে কাজ করেন। প্রায় ২৭ বছর তিনি সংস্কৃত কলেজে অধ্যাপনা করেন।১৮৮২ সালে এই কলেজ থেকে অবসর গ্রহণ করে তিনি নিজগ্রাম হরিনাভিতে চতুষ্পাঠী খুলে অধ্যাপনার দ্বারা বাকি জীবন অতিবাহিত করেন।

## রামানারায়ণের লেখা নাটক
thumb|right|200px|হরিনাভি গ্রামে তাঁর মর্মরমূর্তি
তার রচিত কিছু নাটক:

* পতিব্রতোপাখ্যান (১৮৫৩)
* *কুলীন-কুল-সর্বস্ব* (১৮৫৪)
*
* *যেমন কর্ম তেমন ফল* (১৮৭২)
* *নব নাটক* (১৮৬৬)
* *চক্ষুদান* (১৮৬৯)
* *উভয়সঙ্কট* (১৮৬৯)
* *বেণী সংহার' (১৮৫৬)*
* *রত্নাবলী* (১৮৫৮)
* *রুক্মিণী হরণ* (১৮৭১)
* *মালতী মাধব*(১৮৬৭)
* *স্বপ্নধন (১৮৩৩)*
* *ধর্মবিজয়*(১৮৭৫)
* *কংসবধ* (১৮৭৫)
* *পতিব্রতোপাখ্যান* (১৮৫৩)
**অভিজ্ঞান শকুন্তল* (১৮৬০)
**সম্বন্ধ সমাধি* (১৮৬৭)

## তথ্যসূত্র

* *সোনারপুরের ইতিহাস ঐতিহ্য*। হরিলাল নাথ-নিউ থট প্রকাশন। ২০০৬।

## বহিঃসযোগ
*

বিষয়শ্রেণী:১৮২২-এ জন্ম
বিষয়শ্রেণী:১৮৮৬-এ মৃত্যু
বিষয়শ্রেণী:বাঙালি শিক্ষাবিদ
বিষয়শ্রেণী:বাঙালি সাংবাদিক
বিষয়শ্রেণী:বাংলার নবজাগরণ
বিষয়শ্রেণী:বাঙালি লেখক
বিষয়শ্রেণী:দক্ষিণ চব্বিশ পরগনা জেলার ব্যক্তি
কম্বোডিয়ার ভাষা

থাম্ব|কম্বোডিয়ার ভাষা
ক্যাম্বোডিয়ার ১ কোটি ২০ লক্ষ জনগণের প্রায় ৯৫% লোক খমের ভাষা তথা ক্যাম্বোডীয় ভাষাতে কথা বলে। তবে দেশটিতে উল্লেখযোগ্য সংখ্যায় ভিয়েতনামীয় ও চীনা জাতির লোক আছেন যারা নিজ ভাষা ও সংস্কৃতি ধরে রেখেছেন। এছাড়াও এখানে অনেক আদিবাসী সম্প্রদায় আছে যারা মন-খমের ভাষাগুলির বিভিন্ন উপভাষায় কথা বলে। এছাড়া বিদেশী ভাষা, যেমন- সংস্কৃত, পালি, ফরাসি, থাই, ও ইংরেজি ভাষা খমের ভাষার শব্দভাণ্ডারে উল্লেখযোগ্য প্রভাব ফেলেছে।

## তথ্যসূত্র

## বহিঃসংযোগ
* ক্যাম্বোডিয়ার ভাষার উপর এথ্‌নোলগ রিপোর্ট


বিষয়শ্রেণী:এশিয়ার ভাষা
বিষয়শ্রেণী:কম্বোডিয়া
অক্সিতঁ ভাষা

**উৎসিতা** (occitan [utsiˈta]) বা **অক্সিতঁ** () ফ্রান্সের দক্ষিণ তৃতীয়াংশে প্রচলিত একটি রোমান্স ভাষা। ভাষাটি "অক ভাষা" নামেও পরিচিত (ফরাসি: Langue d'oc *লঙ্গ্‌দক্‌*, উৎসিতা/অক্সিতাঁ: Lenga d'òc *লেঙ্গদ়ক্‌* আ-ধ্ব-ব: [ˈleŋgɔˈðɔ(k)])। ফ্রান্সের প্রায় এক-চতুর্থাংশ জনগণ এই ভাষায় কথা বলেন। ১১শ শতক থেকে ১৫শ শতকে অক্সিতঁ ভাষায় বহু সাহিত্য রচিত হয়। এদের মধ্যে ত্রুবাদুরদের লেখা কবিতাগুলি উল্লেখযোগ্য। এটি তখন বর্তমান এলাকার আরও অনেক উত্তর পর্যন্ত প্রচলিত ছিল। এর আদর্শ সাহিত্যিক উপভাষাটি এই অঞ্চলের বিভিন্ন কথ্য উপভাষার মধ্যে সম্মিলন ঘটিয়েছিল।

১৪শ শতকে উত্তর ফ্রান্স অক্সিতঁভাষী অঞ্চলটির উপর আধিপত্য বিস্তার করলে সাহিত্যিক ভাষাটির গুরুত্ব ধীরে ধীরে হ্রাস পেতে থাকে। ১৯শ শতকে কবি ফ্রেদেরিক মিস্ত্রাল একটি সাহিত্যিক আন্দোলনের নেতৃত্ব দেন যার ফলে অক্সিতঁ ভাষার একটি আধুনিক সাহিত্যিক আদর্শ রূপ প্রতিষ্ঠিত হয়। আঞ্চলিক ঐতিহ্য ও সংস্কৃতি রক্ষার স্বার্থে ১৯৯৩ সালে ফরাসি সরকার সরকারি স্কুলগুলিতে অক্সিতঁ ও অন্যান্য স্থানীয় ভাষাগুলি শিক্ষাদান শুরু করে।

অক্সিতঁ ভাষার উপভাষাগুলির মধ্যে লিমুজাঁ এবং অভেরনিয়াঁ দক্ষিণ-মধ্য ফ্রান্সে, লংগদক ও প্রোভঁসাল ভূমধ্যসাগরের উপকূলবর্তী এলাকায়, এবং গাসকোঁ দক্ষিণ-পশ্চিম ফ্রান্সে প্রচলিত। এই অঞ্চলগুলি রোমান সেনারা ফ্রান্সের অন্যান্য এলাকাগুলির আগে দখল করেছিল। ফলে রোমানদের লাতিন ভাষা-প্রভাবিত মুখের ভাষাগুলি উত্তর ফ্রান্সের ফ্রাঙ্কীয় ও অন্যান্য জার্মান হানাদারদের ভাষার প্রভাব থেকে অনেকাংশেই মুক্ত ছিল। বর্তমানে অক্সিতঁ ভাষার উপর ফরাসি ভাষার প্রভাব গভীর হলেও এখনও এর গঠন স্পেনীয় ও কাতালান ভাষার মতই।

অক্সিতঁ ভাষা অঞ্চলের উত্তর-পূর্বে প্রচলিত কতগুলি উপভাষার একটি দল ফ্রাঙ্কো-প্রোভঁসাল ভাষা নামে পরিচিত। এগুলি সুইজারল্যান্ড ও ইতালির কিয়দংশেও প্রচলিত।

বিষয়শ্রেণী:ফ্রান্সের ভাষা
বিষয়শ্রেণী:ইতালির ভাষা
বিষয়শ্রেণী:স্পেনের ভাষা
বিষয়শ্রেণী:মোনাকোর ভাষা
বিষয়শ্রেণী:অ্যান্ডোরার ভাষা
অবেস্তা ভাষা

**অবেস্তা ভাষা** () বা **অবেস্তাই** , একটি প্রাচীন ইরানীয় ভাষা। এটি সম্ভবত প্রাচীন পারস্য সাম্রাজ্যের উত্তর-পূর্ব অংশে প্রচলিত ছিল। জরাথ্রুস্টবাদের পবিত্র গ্রন্থ অবেস্তা এই ভাষায় লেখা। ধর্মীয় কাজকর্ম ছাড়া বাকী সব ক্ষেত্রে ইরানে ইসলামের বহু শতাব্দী আগেই অবেস্তা ভাষার বিলুপ্তি ঘটে।

## তথ্যসূত্র


বিষয়শ্রেণী:প্রাচীন ইরানীয় ভাষা
বিষয়শ্রেণী:প্রাচীন ভাষা
বিষয়শ্রেণী:পূর্ব ইরানীয় ভাষাসমূহ
বিষয়শ্রেণী:এশিয়ার বিলুপ্ত ভাষা
বিষয়শ্রেণী:পবিত্র ভাষা
অ্যামোরীয় ভাষা

**অ্যামোরীয় ভাষা** () হল একটি বিলুপ্তপ্রায় প্রাথমিক সেমিটীয় ভাষা, যা পূর্বে ব্রোঞ্জ যুগে প্রাচীন নিকট প্রাচ্য ইতিহাসে বিশিষ্ট অ্যামোরিত উপজাতিদের দ্বারা কথ্য ছিল। এটি উগারিতীয় থেকে জানা যায়, যেটিকে কেউ কেউ এর পশ্চিমতম উপভাষা হিসাবে শ্রেণীবদ্ধ করে,    এবং ব্যাবিলোনিয়ায় অ্যামোরিত শাসনের সময়কালে আক্কাদীয় লেখকদের দ্বারা লিপিবদ্ধ অ-আক্কাদীয় সঠিক নাম থেকে (৩য় এবং শেষের দিকে) খ্রিস্টপূর্ব ২য় সহস্রাব্দের শুরু), বিশেষ করে মারি থেকে এবং কিছুটা আলালাখ, টেল হারমাল এবং খাফাজাহ থেকে। মাঝে মাঝে, এই ধরনের নামগুলি প্রাথমিক মিশরীয় গ্রন্থগুলিতেও পাওয়া যায়; এবং একটি স্থানের নাম, "Sənīr" (שְׂנִיר) মাউন্ট হারমনের জন্য, বাইবেল থেকে জানা যায় (বই অফ ডিউটারনমি, )। 

এটি প্রাচীন উত্তর-পশ্চিম সেমিটীয় ভাষা। প্রাচীন অ্যামোরীয় গোত্রগুলি এই ভাষায় কথা বলত। অ্যামোরীয়রা ২য় সহস্রাব্দে ব্যাবিলনের বিভিন্ন শহর শাসন করত। সেসময়কার আক্কাদীয় লেখকেরা যেসব অ-আক্কাদীয় নাম লিপিবদ্ধ করে গেছেন, সেগুলি থেকে অ্যামোরীয়দের ভাষা সম্পর্কে ধারণা পাওয়া যায়। এই নামগুলিককখনো কখনো প্রাচীন মিশরীয় লেখাতেও দেখতে পাওয়া যায়।

## রচনা ও গ্রন্থপঞ্জি
* D. Cohen, *Les langues chamito-semitiques*, CNRS: Paris 1985.
* I. Gelb, "La lingua degli amoriti", *Academia Nazionale dei Lincei. Rendiconti* 1958, no. 8, 13, pp.&nbsp;143–163.
* H. B. Huffmon. *Amorite Personal Names in the Mari Texts. A Structural and Lexical Study*, Baltimore 1965.
* Remo Mugnaioni. "Notes pour servir d’approche à l’amorrite" Travaux 16 – *La sémitologie aujourd’hui*, Cercle de Linguistique d’Aix-en-Provence, Centre des sciences du langage, Aix-en-Provence 2000, p.&nbsp;57-65.
* M. P. Streck, Das amurritische Onomastikon der altbabylonischen Zeit. Band 1: Die Amurriter, Die onomastische Forschung, Orthographie und Phonologie, Nominalmorphologie. Alter Orient und Altes Testament Band 271/1, Münster 2000.

## তথ্যসূত্র

বিষয়শ্রেণী:উত্তর-পশ্চিম সেমিটীয় ভাষা
বিষয়শ্রেণী:এশিয়ার বিলুপ্ত ভাষা
বিষয়শ্রেণী:আমোরীয় জাতি
প্রতিরক্ষা দফতর

থাম্ব|মার্কিন যুক্তরাষ্ট্রের প্রতিরক্ষা বিভাগের সিল
**প্রতিরক্ষা দফতর** (*Department of Defense*) হলো কিছু কিছু রাষ্ট্রে ব্যবহৃত, সরকারের একটি দফতর যা দেশের প্রতিরক্ষার দায়িত্বে নিয়োজিত।

## প্রতিরক্ষা দফতরের তালিকা
* প্রতিরক্ষা দফতর (অস্ট্রেলিয়া)
* জাতীয় প্রতিরক্ষা ও কানাডীয় বাহিনী দফতর
* প্রতিরক্ষা দফতর (আয়ারল্যান্ড)
* জাতীয় প্রতিরক্ষা দফতর (ফিলিপাইন)
* দক্ষিণ আফ্রিকান প্রতিরক্ষা দফতর 
* মার্কিন যুক্তরাষ্ট্র প্রতিরক্ষা দফতর

## আরও দেখুন
* প্রতিরক্ষা মন্ত্রণালয়

*
মড্যুলেশন

থাম্ব|ফ্রিকোয়েন্সি '''মডুলেশন'''
টেলিযোগাযোগের ক্ষেত্রে **মডুলেশন** (ইংরেজি ভাষায়: Modulation) বলতে কোন পর্যাবৃত্ত তরঙ্গকে ব্যবহার করে একটি তথ্য সংকেত প্রেরণের জন্য উক্ত তথ্য সংকেতটিকে বিভিন্ন ভাবে পরিবর্তন করার প্রক্রিয়াকে বোঝায়। একজন সঙ্গীতজ্ঞ যেমন বাদ্যযন্ত্রের ভলিউম, টাইমিং ও পিচ পরিবর্তনের মাধ্যমে তা থেকে নিঃসৃত স্বরের পরিবর্তন করেন, এই ব্যাপারটাও অনেকটা তেমন। টেলিযোগাযোগে কোন তরঙ্গকে মড্যুলেশন করার জন্য তার সাথে একটি উচ্চ কম্পাঙ্কের বাহক সংকেত যুক্ত করা হয়। এভাবে মূল তথ্য সংকেতটির তিনটি ধর্ম পরিবর্তন করা যায়। ধর্ম তিনটি হল বিস্তার (ভলিউম), কম্পাঙ্ক (frequency) এবং দশা (পিচ)। ব্র্যাকেটের শব্দগুলো এর সাথে সামঞ্জস্যপূর্ণ সঙ্গিতীয় ভাষাকে নির্দেশ করছে।

## মডুলেশনের প্রকারভেদঃ
* **অ্যামপ্লিচ্যুড মড্যুলেশন (A.M)**: যে মডুলেশনে মডুলেটিং ফ্রিকোয়েন্সী অনুক্রমে ক্যারিয়ার সিগন্যালের অ্যামপ্লিচ্যুড পরিবর্তন করা হয় তাকে অ্যামপ্লিচ্যুড মডুলেশন বলে।
* **ফ্রিকোয়েন্সি মড্যুলেশন (F.M)**: যে মডুলেশনে মডুলেটিং ফ্রিকোয়েন্সীর অনুক্রমে ক্যারিয়ার সিগন্যালের ফ্রিকোয়েন্সী পরিবর্তন করা হয় তাকে ফ্রিকোয়েন্সী মডুলেশন বলে।
* **ফেজ মড্যুলেশন (P.M)**: যে মডুলেশনে মডুলেটিং ফ্রিকোয়েন্সীর অনুক্রমে ক্যারিয়ার সিগন্যালের ফেজ পরিবর্তন করা হয় তাকে ফেজ মডুলেশন বলে।


## মডুলেশনের প্রয়োজনীয়তাঃ

মডুুুলেশনের প্রয়োজনীয়তা টেলিযোগাযোগ মাধ্যমে ব্যাপক। এটি ছাড়া টেলিযোগাযোগ ব্যবস্থা অচল প্রায়। নিচে এর প্রয়োজনীয়তা উল্লেখ করা হলো-

১)&nbsp; এন্টিনার দৈর্ঘ্য কমাতে ।

২)অপারেটিং রেঞ্জ বৃদ্ধি করে ।

৩) ফ্রি স্পেসে বেশি দূর পর্যন্ত তথ্য পৌছে দেয়া যায়।

৪) তার বিহীন যোগাযোগ ব্যবস্থা বৃদ্ধি করে ।

৫) সিগন্যালের গোপনীয়তা বৃদ্ধি করে।

৬) ব্যান্ড উইডথ ইচ্ছা মত বৃদ্ধি করা ও কমানো যায় ।
## আরও দেখুন
* বৈদ্যুতিক রেজোন্যান্স
* যোগাযোগ চ্যানেল
* মডেম
* মড্যুলেটর
* রিং মড্যুলেশন
* ডিমডুলেশন

## তথ্যসূত্র

বিষয়শ্রেণী:টেলিযোগাযোগ তত্ত্ব
বিষয়শ্রেণী:বেতার প্রযুক্তি
বিষয়শ্রেণী:টেলিভিশন প্রযুক্তি
বিষয়শ্রেণী:টেলিভিশন পরিভাষা
রাধাগোবিন্দ কর

**রাধাগোবিন্দ কর** (জন্ম: ২৩ আগস্ট ১৮৫২ - মৃত্যু: ১৯ ডিসেম্বর ১৯১৮) ব্রিটিশ ভারতের একজন খ্যাতনামা চিকিৎসক।

## পরিবার
রাধাগোবিন্দ করের জন্ম ১৮৫২ খ্রিস্টাব্দের ২৩ আগস্টব্রিটিশ ভারতের অধুনা পশ্চিমবঙ্গের হাওড়া জেলার সাঁতরাগাছির বেতড়ে বাড়িতে। পিতা দুর্গাদাস করও ছিলেন একজন খ্যাতনামা চিকিৎসক। তিনি ঢাকার মিটফোর্ড হাসপাতাল প্রতিষ্ঠায় প্রভূত অবদান রেখেছেন। তার ভ্রাতা রাধামাধব কর ছিলেন একজন বিখ্যাত চিকিৎসক এবং সফল নাট্যব্যক্তিত্ব।

## জন্ম ও শিক্ষাজীবন

রাধাগোবিন্দ কর হেয়ার স্কুল থেকে প্রবেশিকা পরীক্ষায় পাশ করার পর চিকিৎসা বিজ্ঞানের পাঠ গ্রহণের জন্য কলকাতা মেডিক্যাল কলেজে ভর্তি হলেও নানা কারণে এক বছর পরে কলেজ ত্যাগ করেন। তিনি ১৮৮০ খ্রিষ্টাব্দে পুনরায় কলকাতা মেডিক্যাল কলেজে ভর্তি হন ও ১৮৮৩ খ্রিষ্টাব্দে উচ্চশিক্ষার্থে ইংল্যান্ড যান। ১৮৮৭ খ্রিষ্টাব্দে এডিনবরা বিশ্ববিদ্যালয় চিকিৎসাশাস্ত্রে ডিগ্রী লাভ করে দেশে ফিরে আসেন।

## ক্যালকাটা মেডিক্যাল স্কুলের প্রতিষ্ঠা

ডা. রাধাগোবিন্দ কর ভারতে ফিরে এলে কলিকাতায় একটি জাতীয় চিকিৎসা প্রতিষ্ঠান তৈরীর উদ্দেশ্যে তিনি একটি বৈঠক আহ্বান করেন। ঐ সালের ১৮ অক্টোবর ডা. মহেন্দ্রনাথ ব্যানার্জী, ডা. অক্ষয় কুমার দত্ত, ডা. বিপিন বিহারী মৈত্র, ডা. এম. এল. দে, ডা. বি. জি ব্যানার্জী এবং ডা. কুন্দন ভট্টাচার্য্যের মত কলিকাতার বিখ্যাত চিকিৎসকদের উপস্থিতিতে ঐ বৈঠকে ব্রিটিশ শাসকদের অধীনে সরকারি প্রতিষ্ঠান থেকে পৃথক একটি মেডিক্যাল স্কুল স্থাপনের সিদ্ধান্ত হয়। এই সিদ্ধান্ত থেকে ১৬১, বৈঠকখানা বাজার রোডে ক্যালকাটা স্কুল অব মেডিসিন প্রতিষ্ঠিত হয় এবং শীঘ্রই ১১৭, বৌবাজার স্ট্রীটে স্থানান্তরিত হয়। ডঃ রাধাগোবিন্দ কর প্রথম সম্পাদক নির্বাচিত হন। ১৮৮৭ খ্রিষ্টাব্দের আগস্ট মাসে এই স্কুলের নাম পরিবর্তন করে ক্যালকাটা মেডিক্যাল স্কুল রাখা হয় এবং ১৮৮৯ খ্রিষ্টাব্দে ড রাধাগোবিন্দ কর ক্যালকাটা মেডিক্যাল স্কুল ব্যবস্থাপনা কমিটির সম্পাদক নির্বাচিত হন। ১৯০৪ খ্রিষ্টাব্দে ক্যালকাটা মেডিক্যাল স্কুল এবং অপর একটি বেসরকারী চিকিৎসা শিক্ষা প্রতিষ্ঠান কলেজ অব ফিজিসিয়ানস অ্যান্ড সার্জেন্স অব বেঙ্গল একত্রীভূত হয়ে দ্য ক্যালকাটা মেডিক্যাল স্কুল অ্যান্ড কলেজ অব ফিজিসিয়ানস অ্যান্ড সার্জেন্স অব বেঙ্গল তৈরী হয় যাকে ১৯১৬ খ্রিষ্টাব্দের ৫ই জুলাই বেলগাছিয়া মেডিক্যাল কলেজ নামে উদ্বোধন করা হয়। ডা. রাধাগোবিন্দ কর এর প্রথম সম্পাদক নির্বাচিত হন। বর্তমানে এই কলেজ তার নামানুসারে রাধাগোবিন্দ কর মেডিক্যাল কলেজ ও হাসপাতাল (আর.জি.কর) নামে পরিচিত।

## প্রকাশিত বই

রাধাগোবিন্দ কর বেশ কিছু ডাক্তারি বই রচনা করেছিলেন। এগুলির মধ্যে উল্লেখযোগ্য *ধাত্রীসহায়*, *ভিষক সুহৃদ*, *ভিষক বন্ধু*, *সংক্ষিপ্ত শারীরতত্ত্ব*, *কর সংহিতা*, *সংক্ষিপ্ত ভৈষজ্যতত্ত্ব*, *প্লেগ*, *স্ত্রীরোগচিকিৎসা*, *স্ত্রীরোগের চিত্রাবলী ও সংক্ষিপ্ত তত্ত্ব*, *গাইনিকলোজি*, *সংক্ষিপ্ত শিশু ও বাল চিকিৎসা*, *রোগীর পরিচর্যা* প্রভৃতি।

## তথ্যসূত্র


## বহি:সংযোগ

বিষয়শ্রেণী:বাংলার নবজাগরণ
বিষয়শ্রেণী:বাঙালি চিকিৎসক
বিষয়শ্রেণী:বাঙালি লেখক
বিষয়শ্রেণী:১৮৫২-এ জন্ম
বিষয়শ্রেণী:১৯১৮-এ মৃত্যু
বিষয়শ্রেণী:হাওড়া জেলার ব্যক্তি
বিষয়শ্রেণী:ভারতীয় জনহিতৈষী
বিষয়শ্রেণী:১৯শ শতাব্দীর ভারতীয় জনহিতৈষী
বিষয়শ্রেণী:১৮৫০-এ জন্ম
বিষয়শ্রেণী:২০শ শতাব্দীর ভারতীয় চিকিৎসক
বিষয়শ্রেণী:কলকাতা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:এডিনবরা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:পশ্চিমবঙ্গের বিজ্ঞানী
হোপি ভাষা

**হোপি** (হোপি ভাষায়: Hopilàvayi *হোপিলভ়য়ি*, ইংরেজি ভাষায়: Hopi) একটি ইউটো-আজটেকান ভাষা, যা মার্কিন যুক্তরাষ্ট্রের অ্যারিজোনা অঙ্গরাজ্যের উত্তর-পূর্ব অংশে বসবাসকারী হোপি জাতির লোকদের মুখের ভাষা। তবে বর্তমানে কিছু হোপিজাতীয় লোক কেবল ইংরেজিতেই কথা বলতে পারেন।

## ইতিহাস
বিংশ শতাব্দী ধরে ভাষাটির ব্যবহার ধীরে ধীরে হ্রাস পায়। ১৯৯০ সালের প্রাক্কলন অনুযায়ী হোপি মাতৃভাষীর সংখ্যা ছিল ৫০০০-এর কিছু ওপরে। এদের মধ্যে কমপক্ষে ৪০ জন কেবল হোপি ভাষাতেই কথা বলেন।

## বর্তমান অবস্থা
যদিও হোপি ভাষায় কথা বলা লোকের সংখ্যা খুব কম, তা সত্ত্বেও এটি বিলুপ্ত হয়ে যাবার আশঙ্কা নেই বললেই চলে। ভাষাটি আবার ফিরিয়ে আনার জোর প্রচেষ্টা চলছে। অনেক হোপি শিশুকে ভাষাটি শেখানো হচ্ছে এবং একটি সুলিখিত হোপি-ইংরেজি অভিধানও প্রকাশ করা হয়েছে। হোপি লিটারেসি প্রজেক্ট নামের একটি দল ভাষাটি সমর্থনের কাজ করে যাচ্ছে। "Koyaanisqatsi" (*কোয়নিস্‌ক্বৎসি*) নামক চলচ্চিত্র এবং এর পরবর্তী সিকুয়েলগুলিতে ভাষাটি ব্যবহার করা হয়।

## শ্রেণিবিভাগ
হোপি জাতির লোকেরা ঐতিহাসিকভাবে অ্যারিজোনার তিনটি মেসা বা টেবিল আকারের মালভূমির উপরে বাস করে। প্রথম, দ্বিতীয় ও তৃতীয় মেসায় প্রচলিত হোপি ভাষাগুলির মধ্যে ঔপভাষিক বৈচিত্র্য দেখতে পাওয়া যায়।

## তথ্যসূত্র

বিষয়শ্রেণী:সংযোগাত্মক ভাষা
বিষয়শ্রেণী:মার্কিন যুক্তরাষ্ট্রের ভাষা
রাজেন্দ্রচন্দ্র হাজরা

**রাজেন্দ্রচন্দ্র হাজরা** (১৯০৪ - ১৯৮২) (ইংরেজি ভাষা: Rajendra Chandra Hajra) একজন বাঙালি পুরাণ বিশেষজ্ঞ সংস্কৃত পণ্ডিত । 

তিনি ঢাকা বিশ্ববিদ্যালয় এবং কলকাতার সংস্কৃত কলেজের অধ্যাপক ছিলেন । মধ্যযুগের ভারতের আইন ও সমাজ সম্পর্কে মৌলিক গবেষণার জন্য এশিয়াটিক সোসাইটি থেকে ১৯৮০ খ্রিষ্টাব্দে *নরেশচন্দ্র সেনগুপ্ত পদক* পান । তিনি এশিয়াটিক সোসাইটির ফেলো ছিলেন । তিনি হিন্দু পুরানের উপর কয়েকটি বই লিখেছিলেন । 

## তথ্যসূত্র


বিষয়শ্রেণী:১৯০৪-এ জন্ম
বিষয়শ্রেণী:১৯৮২-এ মৃত্যু
বিষয়শ্রেণী:বাঙালি লেখক
বিষয়শ্রেণী:বাঙালি গবেষক
বিষয়শ্রেণী:১৯০৫-এ জন্ম
বিষয়শ্রেণী:চাঁপাইনবাবগঞ্জ জেলার ব্যক্তি
বিষয়শ্রেণী:বাঙালি ইতিহাসবিদ
কামাক্ষীপ্রসাদ চট্টোপাধ্যায়

**কামাক্ষীপ্রসাদ চট্টোপাধ্যায়** (২৭ মার্চ ১৯১৭ - ৩০ মে ১৯৭৬) (ইংরেজি:Kamakhkhi Prasad Chattopadhyay ছদ্মনাম **কৃত্তিবাস ওঝা** ) একজন বিখ্যাত কবি এবং সাহিত্যিক। তার আদি নিবাস বাঁকুড়ার ঘটকপাড়ায়। তিনি কলকাতায় জন্মগ্রহণ করেন। তার পিতা বসন্তকুমার চট্টোপাধ্যায়  ছিলেন স্বাধীন ভারতের প্রথম ভারতীয় অডিটর জেনারেল।

## শিক্ষা জীবন
কামাক্ষীপ্রসাদ বিএ পরীক্ষায় বাংলায় প্রথম হয়েছিলেন এবং *[[বঙ্কিম পুরস্কার]]* লাভ করেছিলেন। তিনি কবি হিসাবে খ্যাতি লাভ করেন ও ছোটগল্পও লিখতেন। ছোটদের জন্য লেখালেখিতেও তিনি সমান দক্ষ বিশেষ করে তিনি ছোটদের জন্য গোয়েন্দা কাহিনী লিখেছিলেন। তার সৃষ্টি গোয়েন্দা চরিত্রের নাম গোয়েন্দা দাঁ। এছাড়া ছোটদের পত্রিকা *[[রংমশাল (পত্রিকা)|রংমশাল]]* সম্পাদক ছিলেন।

## কর্ম জীবন
তিনি সুধীন্দ্রনাথ দত্তের সহকারী হিসাবে দামোদর ভ্যালি কর্পোরেশনের প্রচার বিভাগে কাজ করতেন। কর্মজীবনের অধিকাংশ সময় তিনি মুম্বাই, দিল্লি এবং মস্কোতে কাটিয়েছেন। তিন বছর মস্কোতে থাকাকালীন তিনি রাশিয়ান বই বাংলাতে অনুবাদ করে খ্যাতি লাভ করেন ও তিনি একজন উঁচুদরের ফটোগ্রাফারও ছিলেন।

## উল্লেখযোগ্য গ্রন্থ
তার রচিত উল্লেখযোগ্য বই হল *মৈনাক*, *একা*, *ছায়ামূর্তি*, *শ্বেতচক্র*, *সোনার কপাট*, *শ্মশানে বসন্ত*, *ঘনশ্যামের ঘোড়া*, *পারুলদি* প্রভৃতি। *কৃত্তিবাস ওঝা* ছদ্মনামে তার অনেক লেখা প্রকাশিত হয়েছিল।

## তথ্যসূত্র


বিষয়শ্রেণী:বাঙালি কবি
বিষয়শ্রেণী:বাঙালি ছোটগল্পকার
বিষয়শ্রেণী:বাঙালি শিশুসাহিত্যিক
বিষয়শ্রেণী:১৯১৭-এ জন্ম
বিষয়শ্রেণী:১৯৭৬-এ মৃত্যু
বিষয়শ্রেণী:বঙ্কিম পুরস্কার বিজয়ী
বিষয়শ্রেণী:বাঙালি লেখক
বিষয়শ্রেণী:বাঙালি পুরুষ কবি
বিষয়শ্রেণী:কলকাতার লেখক
নির্মল দাস

**নির্মল দাস** (১৯০২ - ১৪ মে ১৯৭৯) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম শহীদ বিপ্লবী। তিনি যশোহর-খুলনা যুব-সঙ্ঘের অন্যতম প্রতিষ্ঠাতা সদস্য । ১৯২১ খ্রিস্টাব্দে প্রমথ ভৌমিকের সহকর্মী হিসাবে স্বাধীনতা সংগ্রামে যোগ দেন। তিনি মেছুয়াবাজার বোমা মামলায় যুক্ত ছিলেন। জেলে বন্দী থাকাকালীন তিনি কমিউনিস্ট আদর্শে প্রভাবিত হন। পরে তিনি ভারতের কমিউনিস্ট পার্টিতে যোগ দেন। তিনি বিভিন্ন সময়ে কুড়ি বছর কারাদন্ড ভোগ করেছিলেন।

## মেছুয়াবাজার বোমা মামলা
মেছুয়াবাজার বোমার মামলার ঘটনা ঘটে ১৯১৯ সালের ডিসেম্বর মাসে। এই মামলায় নিরঞ্জন সেনগুপ্ত, সতীশচন্দ্র পাকড়াশি, রমেশচন্দ্র বিশ্বাস, সুধাংশু দাসগুপ্ত, নিশাকান্ত রায়চৌধুরী, সুধীর কুমার আইল, দেবপ্রিয় চট্টোপাধ্যায়, শচীন্দ্র কর গুপ্ত, মুকুল রঞ্জন সেন, সুধাংশু মজুমদার, বিহারীলাল বিশ্বাস, মহেন্দ্রনাথ রায়, তারাপদ গুপ্ত, সত্যব্রত সেন, রবীন্দ্রনাথ বসু ও সুবোধ চক্রবর্তী সাত বৎসর ও পাঁচ বছর কারাদণ্ডে দণ্ডিত হন। মুকুল সেন, শচীন্দ্র কর, জগদীশ চট্টোপাধ্যায়, নির্মল দাস মুক্তি পান এবং এঁরা সকলেই তরুণ বিপ্লবী দলের সদস্য ছিলেন।

## তথ্যসূত্র

বিষয়শ্রেণী:১৯০২-এ জন্ম
বিষয়শ্রেণী:১৯৭৯-এ মৃত্যু
বিষয়শ্রেণী:ব্রিটিশ শাসনামলে বাংলার বিপ্লবী
বিষয়শ্রেণী:ভারতীয় সাম্যবাদী
ইন্দিরা দেবী

**ইন্দিরা দেবী** (১৮৭৯ - ১৯২২) (ইংরেজি: Indira Debi) একজন বাঙালি ঔপন্যাসিক, ছোটগল্পকার এবং কবি। তিনি কলকাতার নিবাসী ছিলেন। তার পিতার নাম মুকুন্দদেব মুখোপাধ্যায় এবং ভূদেব মুখোপাধ্যায় তার ঠাকুরদা। তার স্বামীর নাম ললিতমোহন বন্দ্যোপাধ্যায়। ঔপন্যাসিক অনুরূপা দেবী ছিলেন তার বোন। নাট্যশালার অন্যতম প্রতিষ্ঠাতা নাট্যকার নগেন্দ্রনাথ বন্দ্যোপাধ্যায় ছিলেন তার পিতামহ। ইন্দিরা দেবীর প্রকৃত নাম ছিল সুরূপা। তিনি লেখালেখি করার জন্য ইন্দিরা দেবী নাম ব্যবহার করতেন।

ইন্দিরা দেবী ছোটবেলায় ঠাকুরদা ভূদেব মুখোপাধ্যায়ের যত্নে শিক্ষিতা হয়েছিলেন। তিনি ছোটবেলাতেই সংস্কৃত কাব্যের অনুবাদ করেছিলেন। স্বর্ণকুমারী দেবীর উৎসাহে তিনি রচনা প্রকাশে উদ্যোগী হয়েছিলেন।

## রচনা
### কবিতা
গীতিগাথা

### উপন্যাস
স্পর্শমণি, পরাজিতা, স্রোতের গতি,

### ছোটগল্প
প্রত্যাবর্তন, মাতৃহীন, ফুলের তোড়া, শেষদান, নির্মাল্য, কেতকী

### অনুবাদ গ্রন্থ
সৌধরহস্য - এটি ছিল আর্থার কোনান ডয়েলের একটি রচনার অনুবাদ ।

## তথ্যসূত্র

বিষয়শ্রেণী:বাঙালি ঔপন্যাসিক
বিষয়শ্রেণী:১৯শ শতাব্দীর বাঙালি
বিষয়শ্রেণী:বাঙালি ছোটগল্পকার
বিষয়শ্রেণী:বাংলার নবজাগরণ
বিষয়শ্রেণী:বাঙালি কবি
বিষয়শ্রেণী:১৮৭৯-এ জন্ম
বিষয়শ্রেণী:১৯২২-এ মৃত্যু
বিষয়শ্রেণী:বাঙালি লেখক
জিনি সহগ

thumb|right|300px|জিনি সহগের লেখচিত্র উপস্থাপন<br />(সংজ্ঞানুসারে ত্রিভুজের সম্পূর্ণ এলাকা ১।)
**জিনি সহগ** () অর্থনীতির একটি গুরুত্বপূর্ণ সূচক যা কোনও দেশের আয় বা সম্পদের বণ্টনের অসমতা বোঝানোর জন্য ব্যবহার করা হয়। এটি একটি অনুপাত বা ভগ্নাংশ আকারে প্রকাশ করা হয়, যার মান ০ থেকে ১-এর মধ্যে হতে হয়। ভগ্নাংশটি হলো বণ্টনের লোরেন্‌ৎস রেখা এবং সুষম বিতরণ রেখার মধ্যবর্তী এলাকার ক্ষেত্রফল এবং সুষম বিতরণ রেখার নিচে অবস্থিত এলাকার ক্ষেত্রফলের অনুপাত।

সংজ্ঞানুসারে জিনি সহগের মান কম হলে তা অপেক্ষাকৃত সমান আয় বা সম্পদের বণ্টন বা বিতরণ নির্দেশ করে। অন্যদিকে জিনি সহগের মান উচ্চ হলে তা আয় বা সম্পদের বণ্টনে অধিকতর বৈষম্য বা অসমতা নির্দেশ করে। ০ নির্দেশ করে চরম সমতা (অর্থাৎ সবার আয় বা সম্পদের পরিমাণ সমান)। ১ নির্দেশ করে চরম অসমতা (অর্থাৎ একজন ব্যক্তি সব অর্থ আয় করেন, বাকীরা কোন আয় করেন না)। জিনি সহগ পরিমাপে ধরে নেয়া হয়, কারও নীট আয় বা সম্পদ ঋণাত্মক নয়। জিনি সহগকে ১০০ দিয়ে গুণ করে শতকরা হারে প্রকাশ করলে তাকে **জিনি সূচক** (Gini index) বলা হয়।

ইতালীয় পরিসংখ্যানবিদ কোররাদো জিনি এই সহগটি উদ্ভাবন করেন এবং ১৯১২ খ্রিষ্টাব্দে "Variabilità e mutabilità" নামের গবেষণাপত্রে এটি প্রকাশ করেন।

একটি গবেষণায় বেরিয়ে এসেছে যে ১৮২০ খ্রিস্টাব্দে বিশ্বের জিনি সূচক ছিল ৫০ এবং ১৯৯২ সালে তা বেড়ে ৬৫.৭-এ পরিণত হয়, অর্থাৎ বিশ্বে ধনী-গরিবের বৈষম্য বৃদ্ধি পেয়েছে।

বর্তমান দক্ষিণ আফ্রিকার জিনি সূচক বিশ্বের সর্বোচ্চ: ৬৩। ফলে এটি বিশ্বের সবচেয়ে বেশি অর্থনৈতিক বৈষম্যের দেশ। এর বিপরীতে স্লোভেনিয়ার জিনি সূচক মাত্র ২৪.৬, যা বিশ্বের সর্বনিম্ন।

## তথ্যসূত্র

## আরও পড়ুন

* 
* 
* 
* 
* 
* 
* 
* 
* 
* 
*  Reprinted in 
* 
* 
* 
* 
* 
* 
* 
* 
*  The Chinese version of this paper was published as 
* 

## বহিঃসংযোগ

* Deutsche Bundesbank: Do banks diversify loan portfolios?, 2005 (on using e.g. the Gini coefficient for risk evaluation of loan portfolios)
* Forbes: In praise of inequality
* Measuring Software Project Risk With The Gini Coefficient, an application of the Gini coefficient to software
* The World Bank: Measuring Inequality 
* Travis Hale, University of Texas Inequality Project:The Theoretical Basics of Popular Inequality Measures, online computation of examples: 1A, 1B
* Article from The Guardian analysing inequality in the UK 1974–2006
* World Income Inequality Database
* BBC News: What is the Gini coefficient?
* Income Distribution and Poverty in OECD Countries
* U.S. Income Distribution: Just How Unequal?

বিষয়শ্রেণী:অর্থনৈতিক সূচক
বিষয়শ্রেণী:সমাজকল্যাণমূলক অর্থনীতি
বিষয়শ্রেণী:জনসংখ্যাতাত্ত্বিক অর্থশাস্ত্র
বিষয়শ্রেণী:ইতালীয় উদ্ভাবন
বিষয়শ্রেণী:আয় বৈষম্য পরিমাপ সূচক
বিষয়শ্রেণী:কেন্দ্রীভবন সূচক
বিষয়শ্রেণী:১৯১২-এ প্রবর্তন
বিষয়শ্রেণী:১৯১২-এ অর্থনীতি
ভিআই

**ভিআই**  (vi) একটি স্ক্রিনভিত্তিক টেক্সট সম্পাদক সফটওয়্যার। ১৯৭৬ সালে বিল জয় বিএসডি অপারেটিং সিস্টেমের একটি প্রাথমিক মুক্তির জন্য এটি রচনা করেন।

ভিআই একটি বিনামূল্য ও মুক্ত সোর্স সফটওয়্যার। এটি সাধারণত বিএসডি লাইসেন্সের আওতায় মুক্তি দেয়া হয়।

## মোড
vi সম্পাদকের দুটি মোড রয়েছে**:**

* **কমান্ড মোড:** কমান্ড মোডে, ফাইলে অ্যাকশন নেওয়া হয়। vi সম্পাদক কমান্ড মোডে শুরু হয়। এখানে, টাইপ করা শব্দগুলি vi এডিটরে কমান্ড হিসাবে কাজ করবে। একটি কমান্ড পাস করার জন্য, আপনাকে কমান্ড মোডে থাকতে হবে।
* **সন্নিবেশ মোড:** সন্নিবেশ মোডে, প্রবেশ করা পাঠ্য ফাইলে ঢোকানো হবে। Esc **কী** আপনাকে ইনসার্ট মোড থেকে কমান্ড মোডে নিয়ে যাবে।

### সংরক্ষণ এবং প্রস্থান
আপনি কমান্ড মোড থেকে vi সম্পাদক সংরক্ষণ এবং প্রস্থান করতে পারেন। **save or quit কমান্ড লেখার আগে আপনাকে কোলন (:)** চাপতে হবে । কোলন আপনাকে vi-কে নির্দেশনা দিতে দেয়।

**প্রস্থান vi টেবিল:**

## তথ্যসূত্র

বিষয়শ্রেণী:টেক্সট সম্পাদক
বিষয়শ্রেণী:মুক্ত লেখা সম্পাদক
বিষয়শ্রেণী:ইউনিক্স লেখা সম্পাদক
বিষয়শ্রেণী:কনসোল অ্যাপ্লিকেশন
এইচডি ১৮৯৭৩৩ বি

**এইচডি ১৮৯৭৩৩ বি** () একটি গ্যাসীয় দানব গ্রহ যা এইচডি ১৮৯৭৩৩ এ নামক তারাকে কেন্দ্র করে আবর্তিত হচ্ছে। এ ধরনের গ্রহগুলোর সাধারণ নাম উত্তপ্ত বৃহস্পতি। ২০০৫ সালে নিজের তারার সামনে দিয়ে ট্রানজিটের সময় এই গ্রহটি আবিষ্কৃত হয়। ধারণা করা হচ্ছে গ্রহটির ভর বৃহস্পতির থেকেও শতকরা ১৫ ভাগ বেশি। প্রতি ২.২ দিনে এটি তারার চারদিকে একবার ঘুরে আসে। এইচডি ১৮৯৭৩৩ বি নামে আরেকটি লোহিত বামন তারা আছে. তারার নামে অবশ্য বি বর্ণটা বড় হাতের। তারপরও নামদুটিকে পৃথক করার জন্য গ্রহটিকে মাঝেমধ্যে এইচডি ১৮৯৭৩৩ এবি নামে ডাকা হয়। পৃথিবী থেকে এর দূরত্ব ৬৩ আলোকবর্ষ।

এখন পর্যন্ত যতগুলো বহির্জাগতিক গ্রহ আবিষ্কৃত হয়েছে তার মধ্যে এই গ্রহটির *আলোকমিতীয় ট্রানজিট গভীরতা* সবচেয়ে বেশি। আলোকমিতীয় ট্রানজিট গভীরতা বলতে, গ্রহটি ট্রানজিটের সময় তার পিতৃ তারা থেকে নিঃসৃত আলোর কত শতাংশ আটকে দেয় তাকে বোঝায়। এই গ্রহের আলোকমিতীয় ট্রানজিট গভীরতা ৩% এবং এই গ্রহটি স্পষ্টভাবে রোজিটার-ম্যাকলাফলিন প্রভাব প্রদর্শন করে। এর অর্ধ-বিস্তারও (সেমি-অ্যাম্পলিচ্যুড) অনেক বেশি, প্রায় ২০৫ মিটার প্রতি সেকেন্ড। তারার এতো নিকটে থাকা কোন উত্তপ্ত বৃহস্পতির অর্ধ-বিস্তার সাধারণত এতো বেশি হয় না। প্রথম যে দুটি গ্রহকে সরাসরি বর্ণালিবীক্ষণের মাধ্যমে পর্যবেক্ষণ করা হয়েছিল তার মধ্যে একটি এই গ্রহ। অন্য গ্রহটির নাম এইচডি ২০৯৪৫৮ বি।

## তথ্যসূত্র

## বহিঃসংযোগ
* Sky and Telescope article The Best Transiting Exoplanet Yet
* Strong Infrared Emission from the Extrasolar Planet HD 189733 b 
* First Detection of Polarized Scattered Light from an Exoplanetary Atmosphere

বিষয়শ্রেণী:বহির্গ্রহ
বিষয়শ্রেণী:শৃগাল মণ্ডল
অতিক্রম (জ্যোতির্বিজ্ঞান)

থাম্ব|ডান
নির্দিষ্ট কোন বিন্দুতে অবস্থিত কোন পর্যবেক্ষকের সাপেক্ষে একটি জ্যোতিষ্ক যখন অন্য একটি জ্যোতিষ্কের সামনে দিয়ে অতিক্রম করে তখন তাকে মহাকাশবিজ্ঞানের পরিভাষায় **অতিক্রম** বলা হয়।

গ্রহের ক্ষেত্রে অতিক্রমের বিষয়টি সবচেয়ে ভালো বোঝা যায়। একটি গ্রহ তার মাতৃতারার চারদিকে আবর্তন করে। আবর্তন করতে গিয়ে কোনও না কোনও সময় পৃথিবীর সাপেক্ষে গ্রহটি তার মাতৃতারার ঠিক সামনে দিয়ে অতিক্রম করে। অর্থাৎ পৃথিবী থেকে দেখা যায় যে একটি তারার সামনে দিয়ে একটি গ্রহ যাচ্ছে। গ্রহটি তারা থেকে পৃথিবীতে আসা আলোর কিছু অংশ আটকে দেয়, যার ফলে পৃথিবী থেকে দূরবীনের মাধ্যমে দেখলে গ্রহটির অস্তিত্ব শনাক্ত করা যায়। এভাবে পৃথিবী থেকে বেশ স্পষ্টভাবে শুক্র গ্রহের অতিক্রম দেখা গিয়েছিল। অতিক্রমের ধারণা ব্যবহার করে বহিঃসৌর জাগতিক গ্রহও শনাক্ত করা যায়।

## আরও দেখুন
* গ্রহণ
* অদৃশ্যকরণ

বিষয়শ্রেণী:জ্যোতির্মিতি
বিষয়শ্রেণী:জ্যোতির্বৈজ্ঞানিক ঘটনা
গোবিন্দ হালদার

**গোবিন্দ হালদার** ১৯৩০ সালের ২১শে ফেব্রুয়ারি পশ্চিমবঙ্গের বনগাঁয়ে জন্মগ্রহণ করেন। তিনি একজন বাঙালি গীতিকার। তার রচিত প্রথম কবিতা ছিল ‘আর কতদিন’। তিনি প্রায় সাড়ে তিন হাজার কবিতা ও গান লিখেছেন। তার প্রকাশিত প্রথম কাব্যগ্রন্থ দূর দিগন্ত।

বাংলাদেশের মুক্তিযুদ্ধের সময় স্বাধীন বাংলা বেতারে সম্প্রচারিত তার লেখা গানসমূহ মুক্তিযোদ্ধাদের অনুপ্রাণিত করতো। মুক্তিযুদ্ধের সময় তার রচিত উল্লেখযোগ্য গানের মধ্যে *[[মোরা একটি ফুলকে বাঁচাবো বলে যুদ্ধ করি]]*, *এক সাগর রক্তের বিনিময়ে*, *পূর্ব দিগন্তে সূর্য উঠেছে*, *লেফট রাইট লেফট রাইট*, *হুঁশিয়ার হুঁশিয়ার*, *পদ্মা মেঘনা যমুনা*, *চলো বীর সৈনিক*, *হুঁশিয়ার, হুঁশিয়ার বাংলার মাটি* অন্যতম। তিনি ভারতের আকাশবাণী বেতারের তালিকাভুক্ত গীতিকার ছিলেন।

আয়কর বিভাগে কর্মরত অবস্থায় বন্ধু কামাল আহমেদের অনুপ্রেরণায় এবং উৎসাহে তিনি বাংলাদেশের মুক্তিযুদ্ধের উপর গান রচনা করেন। কামাল আহমেদ তাকে স্বাধীন বাংলা বেতারের কর্ণধার কামাল লোহানীর সাথে পরিচয় করিয়ে দেন এবং তার হাতে ১৫টি গানের একটি খাতা দেন। এ গানগুলোর মধ্যে স্বাধীন বেতারে প্রথম প্রচারিত হয় সমর দাসের সুরারোপিত *পূর্ব দিগন্তে সূর্য উঠেছে* গানটি। মুক্তিযুদ্ধ চলাকালেই তার আরও কিছু গান স্বাধীন বেতারে সম্প্রচারিত হয়। পাক বাহিনীর আত্মসমর্পণের খবর পাওয়ার পরপরই সন্ধ্যায় ১৬ই ডিসেম্বর প্রচারিত হয় *এক সাগর রক্তের বিনিময়ে* গানটি যা সুর দিয়েছিলেন বাংলাদেশের প্রখ্যাত সুরকার ও কণ্ঠশিল্পী আপেল মাহমুদ এবং মূল কণ্ঠ দিয়েছিলেন স্বপ্না রায়। আরও কণ্ঠ দিয়েছিলেন আপেল মাহমুদ এবং সহশিল্পীরা। বাংলাদেশের মুক্তিযুদ্ধে সহযোগিতার মাধ্যমে স্বাধীনতা অর্জনে ভূমিকা রাখার জন্য বাংলাদেশের পক্ষ থেকে তাকে ২০১২ সালে 'বাংলাদেশ মুক্তিযুদ্ধ মৈত্রী সম্মাননা' প্রদান করা হয়।

তিনি ২০১৫ সালের ১৭ই জানুয়ারি কলকাতায় মারা যান।

## তথ্যসূত্র
 

বিষয়শ্রেণী:বাঙালি সঙ্গীতজ্ঞ
বিষয়শ্রেণী:১৯৩০-এ জন্ম
বিষয়শ্রেণী:২০১৫-এ মৃত্যু
বিষয়শ্রেণী:কলকাতার সঙ্গীতজ্ঞ
বিষয়শ্রেণী:২০শ শতাব্দীর ভারতীয় কবি
বিষয়শ্রেণী:২০শ শতাব্দীর পুরুষ সঙ্গীতজ্ঞ
বিষয়শ্রেণী:বাঙালি পুরুষ কবি
বিষয়শ্রেণী:ভারতীয় পুরুষ গীতরচয়িতা
বিষয়শ্রেণী:বাংলা ভাষার কবি
বিষয়শ্রেণী:কলকাতা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:২০শ শতাব্দীর ভারতীয় সঙ্গীতজ্ঞ
বিষয়শ্রেণী:পশ্চিমবঙ্গের কবি